E ka Vakavuku na Yalomalua\nNa Vale ni Vakatawa (iTabataba e Vulici) | Tiseba 2016\nWILIKA ENA VOSA Acholi Afrikaans Albanian Amharic Arabic Armenian Armenian (West) Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chuukese Chuvash Cibemba Cinyanja Croatian Czech Dangme Danish Digor Dutch Efik English Estonian Ewe Finnish Fon French Ga Georgian German Greek Guarani Gujarati Gun Hausa Hebrew Hiligaynon Hindi Hungarian Ibanag Icelandic Igbo Iloko Indian Sign Language Indonesian Isoko Italian Japanese Jula Kabiye Kamba Kannada Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Latvian Lhukonzo Lingala Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Marshallese Maya Mbunda Mingrelian Mongolian Moore Myanmar Ndebele Ndebele (Zimbabwe) Ndonga Nepali Norwegian Nzema Okpe Oromo Ossetian Otetela Palauan Pangasinan Papiamento (Curaçao) Persian Polish Ponapean Portuguese (Brazil) Punjabi Quechua (Bolivia) Romanian Runyankore Russian Samoan Sango Sepedi Serbian (Cyrillic) Serbian (Roman) Sesotho (Lesotho) Setswana Shona Sidama Silozi Sinhala Slovak Slovenian Solomon Islands Pidgin South African Sign Language Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tshiluba Tsonga Turkish Turkmen Tuvaluan Twi Tzotzil Ukrainian Urdu Urhobo Uruund Uzbek Venda Vietnamese Waray-Waray Welsh Wolaita Xhosa Yapese Yoruba Zande Zapotec (Isthmus) Zulu vakaViti\nO Toñi e dau qaravi ira na itabaqase. Ni tabaka na lali, e dolava mai na katuba e dua na marama qai vosataki koya ni bera mai me qaravi tinana sa itabaqase. Ia a sega ni bera o Toñi. E vosa ga vakamalua qai kere veivosoti.\nDUA tale na gauna, e vosataki koya tale na marama qori. Cava e cakava o Toñi? E kaya: “Sega sara ga ni rawarawa na ituvaki ya. E cala tale tu ga nona veibeitaki.” Ia e kere veivosoti tale o Toñi qai tukuna ni kauaitaka dina na ituvaki e sotava tiko.\nNa cava o na cakava ke o sotava qori? O na yalomalua tale ga? Se dredre mo lewai iko vakamatau? Macala ga ni sega ni dau rawarawa meda tauri keda ni yaco eso na ituvaki sa cavuti oti mai. Nida lomaocaoca se vakacudrui, e ka ni sasaga toka meda yalomalua.\nE uqeti keda na lotu vaKarisito na iVolatabu meda yalomalua. Na Vosa ni Kalou mada ga e sema vata na itovo qori kei na vuku. E kaya o Jemesa: “O cei vei kemuni e vuku qai yalomatua? E dodonu me itovo vinaka qai vakaraitaka ena ka kece e cakava na yalomalua e salavata kei na vuku.” (Jeme. 3:13) Cava eda kaya kina ni noda yalomalua e vakaraitaka na vuku mai cake? Cava meda cakava me tiko kina vei keda na itovo vakalou qori?\nVUNA E KA VAKAVUKU KINA NA YALOMALUA\nEna vakamalumutaka na cudru na yalomalua. “Na vosa vakayalovinaka e vakaseavutaka na cudru, ia na vosa kaukaua e vakatubura na cudru.”—Vkai. 15:1.\nKe da cudru, ena vakalevutaka tale na leqa, e vaka ga nida utura tiko na buka. (Vkai. 26:21) Ia ke da sauma ena yalomalua ena veivakacegui. E rawa mada ga ni vakamalumutaka nona cudru o koya e vakararawataki keda.\nE vakadinadinataka sara ga qori o Toñi. E tagi na marama ya ni rogoca na nona vosa ena yalomalua. A vakamacalataka ni dua na ituvaki e sotava tiko, qai tiko tale na leqa e vale. E mani vunau sara vua o Toñi, a vulica tale ga na iVolatabu. A rawa ga qori baleta ni yalomalua o Toñi qai sega ni cudru.\nEda na marau nida yalomalua. “Era marau na yalomalua, nira na taukena na vuravura.”—Maciu 5:5.\nNa cava era marau kina na yalomalua? Eso era dau cudrucudru tu e liu, era sa tokara na yalomalua nikua ra qai mamarau. E vinaka nodra bula, era waraka tale tu ga na gauna vinaka se bera mai. (Kolo. 3:12) E nanuma lesu o Adolfo, e dua na ivakatawa ni tabacakacaka e Sipeni na nona ivakarau ni bula makawa ni bera ni kila na ka dina.\nE kaya o Adolfo: “E sega ni vakainaki tu na noqu bula. Au dau sega ni lewa vinaka noqu cudru, eso mada ga na noqu itokani era rerevaka na noqu itovo voravora. Ia e veisau vakadua qori ena dua na veibuturaki. Au lausua kina vakaono qai voleka niu mate.”\nNikua sa veivakavulici tiko o Adolfo ena bibi ni yalomalua, qori ena ka e cakava kei na nona ivakaraitaki. Levu era taleitaka nona itovo vinaka kei na nona veikauaitaki. E tukuna tale ga ni marautaka na veiveisau e cakava mai. E vakavinavinaka vei Jiova ni vukei koya me bucina na yalomalua.\nE marautaka o Jiova na yalomalua. “Mo vuku na luvequ mo vakamarautaka na lomaqu, me dua na vosa meu tauca vua sa beitaki au.”—Vkai. 27:11.\nE beitaki Jiova tiko na kena meca na Tevoro. E tiko na vuna vinaka me cudru kina o Jiova, ia e vakamatatataka na iVolatabu ni dau “berabera ni cudru.” (Lako 34:6) Nida saga meda vakatotomuria na berabera ni cudru ni Kalou kei na nona yalomalua, eda na muria na sala e vakamarautaka na Kalou.—Efeso 5:1.\nE sega ni vinaka na ivakarau ni vuravura nikua. De dua eda na sotava eso era ‘dau tukutukuni ira, qaciqacia, dau vakauvosa, era sega ni lewa vinaka na yalodra, kei ira na voravora.’ (2 Tim. 3:2, 3) Ia e sega ni dodonu me tarova qori na noda via bucina na itovo vakalou qo. E uqeti keda na Vosa ni Kalou ni ‘vuku mai cake e dau veiyaloni, e yalorawarawa.’ (Jeme. 3:17) Nida veiyaloni qai yalorawarawa, eda sa vakaraitaka ni tiko vei keda na vuku vakalou. Ena uqeti keda meda vosa ena yalomalua nida vakacudrui, eda na toro voleka tale ga vua na iVurevure ni vuku tawamudu, o Jiova.\nNa ka Mo Cakava Mo Rawa ni Yalomalua\nKe vakacudrui iko e dua, na cava mo cakava mo lewai iko vinaka kina, me marau tale ga o Jiova? E vinaka mo vakananuma vakatitobu na ivakavuvuli yaga qo.\n1 CATA “NA YALO NI VURAVURA.”—1 Kor. 2:12. Levu era nanuma ni tautauvata na yalomalua kei na malumalumu. Era vakabauta ni na kaukaua ga e dua ke vakacakacakai koya qai voravora. Na vakasama va qori e dusia ga na yalo ni vuravura—sega ni vuku mai cake. E vakamatatataka mada ga na iVolatabu ni vinakati na kaukaua me rawa nida yalomalua se lewai keda vinaka. “Na vosota vakadede kei na lewai koya vinaka . . . e rawai kina na iliuliu, kei na vosa malumu e musuka na yalo e vaka na sui kaukaua.”—Vkai. 25:15, The Amplified Bible.\nTaro me vakasamataki:\nAu vakabauta ni yalomalua e vakaraitaka na kaukaua se malumalumu?\nAu saga tiko meu cata “na vua ni itovo vakayago,” me vaka na cudru kei na veivala?—Kala. 5:19, 20.\n2 VAKANANUMA VAKATITOBU. “Na loma ni tamata yalododonu e vakasama mada qai vosa, ia na gusudra na tamata ca e tavusoya na ka ca.” (Vkai. 15:28) Ke da vosa nida se cudru tu, ena rawa nida cavuta kina eso na ka eda na veivutunitaka e muri. Koya gona, nida vakananuma se vakasamataka rawa na ka meda cavuta, eda na tauri keda vakamalua, eda na sauma ena yalomalua, ena yaga tale ga vei koya eda veivosaki.\nTaro mo vakasamataka:\nNa cava ena yaco keu dau yalototolo?\nVakacava meu saga na bula veiyaloni mai na noqu kauaitaka na veika tawadodonu e caka?—Vkai. 19:11.\n3 MASU WASOMA. Masuta na veivuke ni yalo tabu, na igu kaukaua duadua ena lomalagi kei na vuravura. (Luke 11:13) Nanuma ni okati tiko me vua ni yalo tabu na yalomalua kei na lewai keda vinaka. E nanuma lesu o Adolfo: “E vukei au sara ga na noqu cikecike ena masu, vakabibi ni yaco na ituvaki leqataki.” Io, nida “gumatua ena masu” meda kerea na yalo tabu, ena rogoca o Jiova noda kerekere mai vu ni lomada.—Roma 12:12.\nAu dau masuti Jiova wasoma me dikeva na lomaqu kei na noqu inaki?\nAu dau kerea na yalona tabu kei na vuku meu cakava kina na ka ena vakamarautaki koya?—Same 139:23, 24; Jeme. 1:5.\niMeli iMeli E ka Vakavuku na Yalomalua\nITALANOA NI NONA BULA Ka Kece ga Vei Ira na Tamata Kece Ga\nOni Sereki ena Vuku ni Loloma Soli Wale\n‘E vu ni Bula kei na Vakacegu na Vakasamataki Tiko ga ni ka Vakayalo’\nBiuta Vei Jiova Nomu Lomaocaoca Kece\nO Jiova e Vakaicovitaki Ira na Qarai Koya ena Yalogu\niDusidusi ni Vale ni Vakatawa 2016\nText Sala me download kina na ka e tabaki NA VALE NI VAKATAWA (ITABATABA E VULICI) Tiseba 2016\niMeli iMeli NA VALE NI VAKATAWA (ITABATABA E VULICI) Tiseba 2016\nNA VALE NI VAKATAWA (ITABATABA E VULICI) Tiseba 2016


Joni, chapter 21 of the Fijian Bible - with audio narration\nSa oti oqo, sa vakaraitaki Koya tale o Jisu vei ira na Nona tisaipeli ena wasawasa mai Taiperia, sa vakaraitaki Koya vakaoqo;\n2 O Saimoni Pita, o Tomasi (Titimo), o Nacanieli mai Kena e Kaleli na luvei Sepete kei na rua tale na tisaipeli e ratou sa tiko vata.\n3 Sa tukuna vei iratou o Saimoni Pita, "Au sa lako mada ki siwa." E ratou sa tukuna talega mai, "keitou na lako talega vata kei iko." E ratou sa lako yani ena waqa ka sega ni rawata e dua na ka ena bogi o ya.\n4 Ni sa kida mai na mataka, sa tucake tu mai baravi o Jisu; e ratou sa sega ni kila na tisaipeli ni sai Jisu o ya.\n5 Sa tukuna yani vei iratou o Jisu, "Ragone sa tiko beka e dua na kakana?" E ratou sa sauma Vua, "E sega sara ga."\n6 Sa tukuna vei iratou, "Dou viritaka na lawa ena yasai matau ni waqa, dou na kunea kina e so." E ratou sa cakava vakakina ka ratou sa sega ni dreta rawa na lawa ni sa levu sara na ika.\n7 Na tisaipeli sa daulomana vakalevu o Jisu sa tukuna vei Pita, "Sai Koya na Turaga oqo!" Ni sa rogoca o Pita ni sa Turaga o ya, sa vakaisulu ka rika yani ki wai.\n8 Era sa lako mai na vo ni tisaipeli ena waqa (ni ra sa sega ni yawa sara mai vanua) rauta ni ruanadrau na i yate â€“ era sa yarataka mai na lawa ni sa rui levu na ika.\n9 Ni ratou sa lako sara mai ki vanua, e ratou sa raica ni ra sa waqa tu na qilaiso, sa tavu tale tu ga na ika kei na madrai.\n10 Sa tukuna sara yani o Jisu, "Me kau mai e so na ika dou se qai rawata ga."\n11 Sa lako yani o Pita ka dreta sara na lawa ki vanua, sa sinai sara ena ika, sa duanadrau limasagavulu katolu na malea, e dina ga sa levu sara na malea, ia, sa sega ga ni bote na lawa.\n12 Sa tukuna vei iratou o Jisu, "Dou lako mai ka mai kana." Sa sega ni dua vei ira na tisaipeli e via tarogi Koya me vaka: "O cei sara mada o iko" â€“ ni ratou sa kila ni sai Jisu ga oqo.\n13 Sa taura na madrai o Jisu ka solia vei iratou, sa vakatalega kina na ika.\n14 Oqo, sai katolu ni gauna sa vakaraitaki Koya kina o Jisu vei iratou na Nona tisaipeli ni sa tucake tale mai na mate.\n15 Ni ratou sa katalau tiko, sa tukuna o Jisu vei Pita, "Saimoni na luvei Jona o sa lomani Au vakalevu mai na ka kece oqo?" Sa sauma mai, "Io Turaga, o ni sa kila ni'u sa lomani Kemuni." Sa dina Pita, -"vakani ira na Noqu Lami."\n16 Sa tukuna tale vua ena i katolu ni gauna, "Saimoni na luvei Jona, o sa lomani Au se sega?" sa tukuna o koya, io Turaga, o ni sa kila ni'u sa lomani Kemuni. Sa sauma mai o Jisu â€“ "Vakaraica na Noqu sipi."\n17 Sa tukuna tale vua ena i katolu ni gauna, "Saimoni na luvei Jona, o sa lomani Au?" Sa sauma mai o koya ka vaka: "Turaga, o ni sa kila na ka kecega. O ni sa kila ni'u sa lomani Kemuni." Sa tukuna vua o Jisu, "vakani ira na Noqu Sipi."\n18 "Sa dina sara, Au sa tukuna vei iko, ni o a gone, o dau vakarautaki iko ka veilakoyaki ena vanua o sa vinakata ga, ni o sa qase mai â€“ ona dodoka na ligamu ka na dua tale ena vesuki iko ka kauti iko ki na vanua o sa sega ni vinakata."\n19 Sa tukuna oqo o Koya na mate ena laveti kina na Kalou. Ni sa vosa oti sa tukuna vua, "Muri Au mai."\n20 Sa vuki yani o Pita ka raica na tisaipeli sa daulomana o Jisu ni sa muri tiko. O koya talega oqo sa dau ravi tiko ena serei Jisu ena vakayakavi ka dau taroga tiko, "Turaga o cei ena veretaki Kemuni?"\n21 O Pita, ni sa raici koya tiko, sa tukuna vei Jisu, "Turaga sa na vakacava na tamata oqo?"\n22 Sa tukuna vua o Jisu â€“ kevaka Au sa lewa me bula tiko me yacova na Noqu lesu mai, a cava oqo vei iko? O iko ga mo muri Au mai."\n23 Sa lako yani na vosa oqo vei ira kece na veitacini â€“ ni na sega ni mate na tisaipeli oqo, ia o Jisu ea sega ni tukuna vua ni na sega ni mate â€“ ia, "Kevaka Au sa lewa me bula tiko me yacova na Noqu lesu mai, A cava oqo vei kemudou?"\n24 Sai koya oqo na tisaipeli sa vakadinadinataka na veika oqo, ka vola talega na veika oqo ka keimami sa kila ni sa Dina na nona i Vakadinadina.\n25 Sa levu tale na veika sa cakava o Jisu â€“ kevaka era sa volai vakayadudua, Au sa kila ni o vuravura oqo ena sega ni rawata â€“ ni na osota na vuravura na kena i vola ena volai kina. Emeni.


Niemaia 6 | iVolatabu ena Internet | Vakadewa ni Vuravura Vou\nToso tiko ga na saqati ni cakacaka (1-14)\nVakaoti na bai ena loma ni 52 na siga (15-19)\n6 Ia ni tukuni ga vei Sainivalati, vei Topaia,+ vei Kesemi na kai Arapea,+ kei ira na vo ni keimami meca niu sa tara tale na bai+ qai sega ni dua na qaraqara e vo (me yacova na gauna oya au se sega ni vakaduria na katuba ni matamata),+ 2 e totolo ga ni talatala mai vei au o Sainivalati kei Kesemi: “Mo lako mai me datou lokuca e dua na gauna me datou sota kina ena dua na koro ena Vanua Bucabuca o Ono.”+ Ia erau nakita me rau vakaleqai au. 3 Au mani tala eso mera kaya vei rau: “E dua na cakacaka levu au qarava tiko, au na sega ni lako sobu rawa. Na cava me cegu kina na cakacaka niu biuta tu meu lako sobu vei kemudrau?” 4 Erau vakauta mai vakava vei au na itukutuku vata ga oya, e tautauvata ga na ka au tukuna vei rau. 5 E qai tala mai o Sainivalati na nona dauveiqaravi me mai tukuna vei au na vosa vata ga qori ena ikalima ni gauna, e taura tiko mai e ligana e dua na ivola e sega ni dregati tu. 6 E volai kina: “Era sa rogoca na lewe ni veimatanitu, e tukuna tale ga o Kesemi+ ni o iko kei ira na Jiu oni nakita tiko moni be.+ Qori na vuna oni tara tiko kina na bai, ia me vaka na itukutuku qo o sa nodra tui. 7 O lesi ira tale ga na parofita mera tukuni iko e Jerusalemi, ‘Sa tiko e Juta e dua na tui!’ Ena tukuni vua na tui na ka qo. Mo lako gona mai me datou veivosakitaka vata na ka qo.” 8 Ia au vakauta vua na itukutuku qo: “E sega ni yaco tiko na ka o tukuna tiko mai, qori ga na ka o bulia tiko ena nomu vakasama.”* 9 Nira via vakarerei keimami kece, era kaya: “Ena malumalumu na ligadra, era na sega ni vakaotia kina na cakacaka.”+ Ia au masulaka moni vakaukauataka na ligaqu.+ 10 Au curu sara ina vale nei Semaia na luvei Tilaia na luvei Metapeli ni sogolati tu kina. E qai tukuna: “Me daru lokuca na gauna me daru sota kina ena vale ni Kalou dina ena loma ni valenisoro, me daru qai sogota na katuba ni valenisoro, nira na lako mai mera vakamatei iko. Era na lako mai mera vakamatei iko ena bogi.” 11 Ia au kaya: “Me dro e dua e vakataki au? Vakaevei, me curu ina valenisoro e dua e vakataki au me qai bula?+ Au na sega ni curu kina!” 12 Au qai kila ni sega ni talai koya mai na Kalou, ia erau saumi koya o Topaia kei Sainivalati+ me parofisaitaka na ka ca qo me baleti au. 13 E saumi o koya me vakarerei au meu valavala ca kina, me dua na yavu me rau vakarogorogocataki au kina, me rau qai beitaki au. 14 Kemuni na noqu Kalou, moni nanumi Topaia+ kei Sainivalati kei na ka erau vakayacora, vaka kina o Noataia na parofita yalewa, kei ira na vo ni parofita era saga tiko ga mera vakarerei au. 15 Sa qai vakaoti na bai ena ika25 ni siga ni Eluli,* e 52 na siga. 16 Nira rogoca kece ga qori na keimami meca, nira raica tale ga na lewe ni veimatanitu era voliti keimami, era madua vakalevu+ ra qai kila ni vakaoti ga na cakacaka qo ena veitokoni ni neimami Kalou. 17 Ena gauna oya e levu na ivola era vakauta na turaga+ ni Juta vei Topaia, e sauma tale ga vei ira o Topaia. 18 Levu e Juta era bubului mera tokoni koya, ni o koya ga na vugoi Sekanaia na luvei Era,+ o Jionanai na luvena a vakawatitaka na luvena yalewa o Mesulame+ na luvei Perekaia. 19 Era tukuna tiko ga vei au na ka vinaka me baleti koya, ra qai tukuna vua na ka au kaya. E dau vakauta mai vei au o Topaia na ivola me vakarerei au kina.+\n^ Ipe., “ena lomamu.”


Bitcoin e uasivia na koula ena veivakatarogi ni soli ivola\nE dua na dauvakadidike ni rokovi vakavinaka na cryptocurrency, Nic Carter, Bitcoin kaya sa siviti na makete ni OTC koula ena veivakatarogi ni soli tale na voliumu, sara mada ga ena loma e dua 70% lutu ena kena isau. Me vaka na iwiliwili ni Vanualala oqori ni na bullion ni Lodoni volitaki na koula ga e vuravura raraba (OTC) sa ikoya na makete ena sala me vakataulewa ena veileqa $446 billion ena 2018, sa vakatikori lailai mai $30 billion ena dua na yavu vakavula vakatekivu mai na Janueri. Ena kena veibasai, yavutaki ena na itukutuku e vakarautaka na tiki ni siliva Metrics, e dua cryptocurrency makete itukutuku dauveivakarautaki kunei mai vei Carter, Eratou sa cakacakataki oti e na makete ni Bitcoin $848 billion na yabaki oqo kei na sala me uasivia na veika $1.38 trillion mai na ni cava na yabaki.\nSolia mada na akaude ni LBMA me baleta na 70% ni na roboti vuravura na koula ni rorogo OTC, ena $848 billion, Bitcoin e sa oti me vakadeitaki tale na veika e bibi cake ena veigauna e liu 8 volitaki na vula mai na rorogo a vakalesuatale na veivakatarogi ni koula taucoko ena 2018. E vakaraitaka na duidui e na rorogo ni na makete koula ni OTC kei na rorogo ni Bitcoin na matau sa tekivu vakavinavinakataka ka susu Bitcoin me vaka e dua na sitoa premier na sotavi ena yavunilewa kei na dua sala ga o ya ni veisau, ena vuku ni kena gumatua vakalevu sara kina vei koula, me vaka na fungibility, liquidity, kei na transportability.\nVagauna, (veisautaki na fika), Sa vakadeitaki kina Bitcoin tale $848b ena yabaki oqo, ka sai koya ena sala me vakataulewa ena veileqa $1 .38T. Bitcoin, e kena irairai, sa vakamalua kina ni laki sivia sara na makete ni OTC koula ena veivakatarogi ni soli tale na voliumu.\n— nic kata (@nic__carter) Okosita 12, 2018\nIsau ni ivotavota ni Jamaica me tavoci na vucesa crypto na iyautaukeni\nNa ituvatuva ni veisau ni ivotavota ni Jamaica me cabora na cryptocurrencies me tradeable na iyau me baleta na tamata. Sa cakacaka tiko na FinTech ni matanitu o Kenada Library Blockstation kei na JSE me baleta na buli ni dua iyautaukeni vou ni livaliva e vucesa na vatavata, ena kena ka vakarautaki e vakarautaka me laki bula ena mua ni yabaki. A kaya na Manidia Dairekita ni Marlene Street Forrest na JSE “Sa ikoya na qito ni itinitini ena mua ni dua na siga me volitaka na tokens, na qito ni oti e matai ena veika kece ni veitaratara, ni oti na qito sa ikoya me vakarautaka na vanua o ya ni na makete na vinakata na ivoli oqo, mo ni sa tekivu me ra vakayacora vakakina ena dua na ivakarau tudei.”\nE a kaya na tauyavu ni itokani ni Blockstation kei na Waterman ni Jai ni daudroini ni veivakatorocaketaki levu sa cakacaka tiko vata kei na JSE me ra tara cake e dua na ilavelave vou ni kena vatavata me rau veisau kina na Library. Eso na kerekere mai na JSE oqo e oka kina na iyaya ni cakacaka me vakamuria na manipulation ni makete kei na so tale na gagadre vata, e raica o koya. “Sa noda ilesilesi sa ikoya me vakarautaka... na e dua na iwalewale tudei ni vucesa na cryptocurrencies ena broker-dealers kei na veisau ni ivotavota, Eda ’ re vakarautaka na isau ni nona ivotavota na tekinolaji me baleta e dua na isema ni broker-dauvolitaki kei na ivurevure, me rawa ni mai na mua-ki-na mua, me vaka ga nodra na cowiri ni bula ni nona vucesa – vata kei na ivakadei vakaivola – era rawa ni cakava na donu na ka vataga oya ena blockchain kei na cryptocurrencies.”\nE a dolava na ilavoqaqa vakarivirivi volia na Bitcoin & volitaki ena veika kece 50 Amerika\nSa vakaruataki na lailai mai na rua na macawa ni oti na wasei ni lomanibai ni cryptocurrency tubu na Q2 2018, na sausaumi e kacivaka na kabani, tekivu sara ga oqo, e rawa oqo ni vakayagataka App ni ilavo me voli kina na Bitcoin ena kece na Amerika limasagavulu na vei ira era vakayagataka. Ena kece na Amerika limasagavulu itutu ni lomanibai ni ilavoqaqa App veisivisivi vata sara ga kei na Coinbase, na liutaki ni ivolakerekere ni veivoli ena volivoli ni cryptocurrency e Amerika.\nCoinbase tukuna sa rawa kina na veivoli ni sivia $150 billion na cryptocurrencies me tekivu mai na kena launch ena 2012, vakacurumi sivia $1 billion ena ilavo ena 2017 mai na dua ka ripotetaki 20 vakayagataki ira e milioni. Ena mua ni 2017, Ripotetaki ni lomanibai ni sivia 7 milioni vakavula bulabula vakalotu o ira era vakayagataka, e vuqa era sa vakaduavatataki me baleta na USD ni vakaicaba-ki-na icaba e vakau na veiqaravi.\nDamudamu, vulavula, kei na bitcoin. Oqo e rawa ni o vakayagataka kina na App ni ilavo me voli kina na bitcoin ena veika kece 50 Amerika. pic.twitter.com/D4fhVRz7WL\n— Na App ni ilavo (@CashApp) Okosita 13, 2018\nKraken ena veisiga makete ripote me baleta na 13.08.2018\n% NI ↓0.58\n% NI ↓9.38\n% NI ↓5.74\n% NI ↓6.42\n% NI ↑0.12\n% NI ↓6.61\n$2.74M KEI NA SO TALE\n% NI ↓5.10\n% NI ↑3.10\n% NI ↓12.9\n% NI ↓5.04\n% NI ↓3.25\n% NI ↓19.3\n% NI ↓6.69\n$585,534 MATA NI CAKACAKA NI\n% NI ↓6.82\n% NI ↓9.91\n% NI ↓5.90\n$139M e duatani tale kosova mauwe kece nikua\nSa oti na duru:Blockchain News 13.08.2018\nTarava na duru:Blockchain News 15.08.2018


Sala Cava Meu Kua ni Bucina Kina na Rai Cala? | Ra Taroga na iTabagone\nWILIKA ENA VOSA Abkhaz Afrikaans Albanian American Sign Language Amharic Arabic Arabic (Lebanon) Armenian Azerbaijani Bashkir Belize Kriol Bicol Bislama Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Dutch Efik English Estonian Ewe Faroese Finnish Fon French Ga Georgian German Greek Greenlandic Gun Hausa Hebrew Hiligaynon Hindi Hindi (Roman) Hungarian Iban Ibanag Icelandic Iloko Indonesian Isoko Italian Japanese Javanese Kabuverdianu Kamba Kannada Kazakh Kazakh (Arabic) Kikuyu Kiluba Kinyarwanda Kirghiz Kirundi Korean Kurdish Kurmanji (Caucasus) Kurdish Kurmanji (Cyrillic) Kwanyama Kyangonde Lingala Lithuanian Luo Macedonian Malagasy Malay Malayalam Maltese Mam Maya Mongolian Myanmar Ndebele (Zimbabwe) Nepali Niuean Norwegian Nzema Okpe Oromo Ossetian Pangasinan Papiamento (Curaçao) Persian Polish Polish Sign Language Portuguese (Brazil) Portuguese (Portugal) Punjabi Punjabi (Roman) Quichua (Imbabura) Rarotongan Romanian Russian Russian Sign Language Samoan Sepedi Serbian (Cyrillic) Serbian (Roman) Sesotho (South Africa) Setswana Seychelles Creole Shona Sinhala Slovak Slovenian Solomon Islands Pidgin Spanish Spanish Sign Language Sunda Swahili Swahili (Congo) Swedish Tagalog Tarascan Tatar Telugu Thai Tigrinya Tojolabal Turkish Turkmen Twi Tzotzil Uighur (Cyrillic) Ukrainian Urdu Urhobo Uzbek Uzbek (Roman) Valencian Vietnamese Waray-Waray Welsh Xhosa Yoruba vakaViti\nCava nomu rai me baleti iko?\nWilika eso na ivukevuke yaga\nDonu noqu rai me baleta na gauna se bera mai\n“Au saga meu mamarau, kua tale ga ni cudrucudru. Au taleitaka meu matadredredre qai marau e veisiga.”—Valerie.\nNanuma ni na yaco tu ga na ka ca\n“Au na vakatitiqataka ke dua mada ga na ka vinaka e yaco.”—Rebecca.\nKua ni namaka vakasivia na ka\n“Au na rarawa ke sega ni yaco na ka au namaka. Au dau lomabibi keu nanuma ni na yaco tu ga na ka ca. Au na marautaka na ka au cakava e veisiga keu kua ni namaka vakasivia na ka.”—Anna.\nE kaya na iVolatabu “o koya e marau na lomana e kana magiti tiko ga.” (Vosa Vakaibalebale 15:15) Koya gona, era na mamarau o ira na saga me donu tiko ga nodra rai, ra sega tale ga ni lomaleqataka vakasivia na ka. Ena levu tale ga nodra itokani. E sega ni dua ena via veimaliwai kei ira e cala tu ga nodra rai.\nO ira e donu tu ga nodra rai, era sotava tale ga na ituvaki dredre. Kena ivakaraitaki:\nRogoca wasoma ena tabana ni itukutuku na ivalu, vakacaca ni batikadi kei na basulawa.\nDe dua ra sotava tiko na leqa ena nodra vuvale.\nTiko tale ga nodra malumalumu, era saga mera cakacaka kina.\nRairai vakararawataki ira nodra itokani ena ka era kaya se cakava.\nKua ni lecava qori, se kauai kina vakalevu. Saga me veiraurau nomu rai. O na sega ni vakasamataka vakalevu na ka tawayaga, ia o na raica na veika e yaco tu nikua me ivakarau ni bula eda sa donuya tu. Ena sega tale ga ni vakavuna nomu lomabibi.\nRawa ni o vosota na ituvaki dredre qai nuidei ni na vinaka tale\nRai donu baleta nomu malumalumu.\nE kaya na iVolatabu: “E sega ni dua na tamata na cakava tu ga na ka vinaka, me sega nona cala.” (Dauvunau 7:20, iVolatabu na Good News Translation). O na cala ena so na gauna, tiko tale ga nomu malumalumu, ia kua ni nanuma ni o sa tawayaga.\nSala mo kua ni namaka kina vakasivia na ka: Vakavinakataka tiko ga nomu itovo, ia nanuma tiko ni o sega ni uasivi. E kaya e dua na cauravou o Caleb: “Au sega ni via vakasamataka tiko noqu cala. Au saga ga meu vuli kina, qai vakavinakataka.”\nKua ni veivakatauvatani.\nE kaya na iVolatabu: “Meda kua ni dokadoka ni vakavuna na veiqati se veivuvutaki.”(Kalatia 5:26) E rawa ni vakacudrui iko ke o sarava ena internet na soqo o sega ni sureti kina. Rawa sara ga ni vakavuna me kemu meca tale na nomu itokani voleka.\nSala mo kua ni namaka kina vakasivia na ka: Mo namaka ni o na sega ni sureti ena soqo kece. Ena sega tale ga ni laurai kece ena internet na kena itaba e dua. E kaya e dua na itabagone o Alexis: “Na ka ga e marautaki e biu vakalevu ena internet, sega ni ka e caka wale tu ga se ivakarau ni bula e veisiga.”\nGuta na veiyaloni ena nomu vuvale.\nE kaya na iVolatabu: “Ke rawa, saga moni veiyaloni kei ira na tamata kece.” (Roma 12:18) O sega ni lewa na ka era cakava eso tale, ia o rawa ni lewa na ivakarau ni nomu rai. Rawa tale ga ni o saga na bula veiyaloni.\nSala mo kua ni namaka kina vakasivia na ka: Kua ni vakavuna na veileti ena nomu vuvale, saga ga na bula veiyaloni me vaka nomu dau cakava vei ira nomu itokani. Kaya e dua na itabagone o Melinda: “Sega ni dua e uasivi, tiko na gauna ena veivakacudrui na ka eda kaya se cakava. Ia e vakatau sara ga vei keda noda saga na bula veiyaloni.”\nE kaya na iVolatabu: “Me laurai na nomuni vakavinavinaka.” (Kolosa 3:15) Ni o dau vakavinavinaka, o na kauaitaka ga na veika vinaka o sa cakava tiko, sega ni ka ena vakamuai iko cala.\nSala mo kua ni namaka kina vakasivia na ka: Kila na nomu leqa, ia kua ni vakalecalecava na ka vinaka o dau cakava. E tukuna e dua na goneyalewa o Rebecca: “Dua tiko noqu ivola au dau vola kina na ka vinaka au cakava ena dua na siga. Au dau vinakata me tiko eso na ka vinaka meu vakananuma e veisiga.”\nDikevi ira nomu itokani.\nE kaya na iVolatabu: “Ni kua ni vakaisini kemuni. Na ilala ca e vakacacana na itovo vinaka.” (1 Korinica 15:33) Ke o veimaliwai vakalevu kei ira na dau vakalelewa, veivakadiloi, se vosakudrukudru o na rawa sara ga ni vakataki ira.\nSala mo kua ni namaka kina vakasivia na ka: Era na sotava tale ga nomu itokani na veika dredre, rawa ni vakavuna mera rarawa se lomabibi. Saga mo tokoni ira, ia kua ni kauai vakalevu ena nodra leqa. Kaya e dua na goneyalewa o Michelle: “Kua ni veimaliwai vakalevu kei ira na dau cala tu ga nodra rai.”\nEda bula tu qo ena gauna e vakatoka na iVolatabu me “iotioti ni veisiga, ena vakilai kina e levu na ka dredre.” (2 Timoci 3:1) Vakacava e rawarawa me donu tu ga nomu rai ena vuravura e rui levu kina na veika ca? Wilika na ulutaga “Vuna e Levu Kina na Rarawa?”\n“Eso na gauna ni kadre na rai cala, au dau vakavola sara na vinaka kei na ca ni ka au vakasamataka tiko. Qori e vukei au me kua ni dua tu ga noqu ivakarau ni rai. Ke mani dredre vakacava na ituvaki, e tiko na yasana vinaka eda rawa ni vakasamataka.”—Emma.\n“Gauna ga e cala kina noqu rai, au dau qara sara na sala meu vukea e dua, se cakava e dua na ka vei ira eso tale. E kaya o Jisu ni marau vakalevu o koya e soli ka, io na soli ka va qori au sega kina ni vakasamataka vakalevu na ka ca.”—Jesse.\nRailesuvi: Na cava meu cakava meu kua ni dau rai cala kina?\nRai donu baleta nomu malumalumu. Vakavinakataka tiko ga nomu itovo, ia nanuma tiko ni o sega ni uasivi.\nKua ni veivakatauvatani. Kua ni cudru ni o sega ni sureti ena dua na soqo.\nGuta na veiyaloni ena nomu vuvale. Kua ni vakavuna tale na veileti ena nomu vuvale, saga ga mo dau veiyaloni.\nDau vakavinavinaka. Kila na nomu leqa, ia kua ni vakalecalecava na ka vinaka o dau cakava.\nDikevi ira nomu itokani. Qarai ira na itokani era sega ni vakalaiva na ituvaki dredre me vakayalolailaitaki ira.\nNa ivakasala cava ena vukei iko mo vakasama eliu ni bera ni o vosa?\niMeli iMeli Sala Cava Meu Kua ni Bucina Kina na Rai Cala?\nijwyp ulutaga 90


Wordplanet: Holy Bible - Old Testament / Amos-\n1 Na vosa i Emosi e dua vei ira nai vakatawa ni sipi mai Tikoa, na ka sa raica ka sa baleti ira na Isireli, ena gauna i Usaia na Tui Juta, kei na gauna i Jeropoami na luvei Joasi, na Tui Isireli, ni sa vo e rua na yabaki me yaco na uneune.\n2 A sa tukuna o koya: "Ena rorogo vadugu mai Saioni o Jiova, ena tabalaka cake na domona mai Jerusalemi, era na tagi nai vakatawa ni sipi mai na nodra i tikotiko, kei na delai Kameli ena malai ka mate." Sa Vakatauci Na Lewa Vei Ira Na Veimatanitu\n3 Sa tukuna vaka oqo o Jiova, "Ni sa vakatolu, ka vakava na talaidredre i Tamasiko, au na sega ni na vaka suka na nodra na cudruvi, baleta ni ra mokumokulaki Kiliati ena vei tikitiki ni kaukamea.\n4 Ia Au na vakatawa na bukawaqa kina vale i Eseeli, mena vakarusa na veitikina mai Peni-etati.\n5 Au na musuraka na bai ni matamata mai Tamasiko, ka vakaoti ira laivi na lewe ni koro ena buca o Aveni. Kei koya sa taura nai titoko vakaturaga mai Peci-Iteni. Era na kau vakabobula na kai Siria ki Kiri," sa tukuna o Jiova.\n6 Sa tukuna vakaoqo o Jiova: "Ni sa vakatolu, ka vaka va na talaidredre i Qasa, au na sega ni na vakasuka na nomu na cudruvi, baleta ni ra sa tauri kece na tamata me ra kau vakabobula ki Itomi.\n7 Ia au na vakatauca ena bai ni koro e Qasa na bukawaqa, me na vakarusa kece na vanua.\n8 Au na musuki ira tani na lewe i Asitoti, kei koya sa taura nai titoko vakaturaga mai Asikiloni; Au na qai dodoka na ligaqu ki Ekironi, ka ra na rusa na kena vo ni kai Filisitia," sa tukuna na Turaga o Jiova.\n9 Sa tukuna o Jiova: "Ni sa vakatolu, ka vakava na talaidredre i Taia, au na sega ni na vakasuka na nodra na cudruvi. Ena vuku ni ra solia taucoko na bobula ki Itomi, ka ra sega ni bau vakasamataka na veiyalayalati ni loloma vakaveitacini.\n10 Ia Au na vakatauca na bukawaqa ena bai ni koro mai Taia, me na vakarusa na kena vei tikina."\n11 Sa tukuna vakaoqo o Jiova: "Ni sa vakatolu ka vakava na talaidredre i Itomi, Au na sega ni na vakasuka na nodra na cudruvi, ena vuku ni via vakamatei tuakana ena i seleiwau, ka sega ni via loloma; ka na dauveibasuraki tiko ena nona cudru ka dau tu ga vua na nona cudru me sega ni mudu.\n12 Ia Au na vakatauca ki Temani na bukawaqa, me na vakarusa na veivanua mai Posira."\n13 Sa tukuna o Jiova: "Ni sa vakatolu, ka vakava na talaidredre i Amoni, Au na sega ni na vakasuka na nona na cudruvi, ena vuku ni nodra tunaka bulabula na yalewa bukete mai Kiliati, ka ra tosoa tiko nai yalayala ni nodra vanua.\n14 Ia Au na vakacaudreva na buka ena bai mai Rapa, mena vakarusa na kena veitikina, era na kaikaila, ena siga ni valu, kei na cagi kaukauwa ena siga ni covulaca.\n15 Nodra Tui ena kau vakabobula, kei ira nodra vei Turaga", sa tukuna o Jiova.\n1 Sa tukuna o Jiova: "Ni sa qai vakatolu, ka vakava na talaidredre i Maopi, Au na sega ni na vakasuka na nodra na cudruvi, ka ni sa vakama o koya na sui i Tui Itomi me dravusa.\n1 Dou rogoca na vosa i Jiova, sa vosataka me baleti kemudou na Isireli ka baleta na mataqali kecega, Au a kauta cake mai na vanua o Ijipita, ka vaka:\n2 "Oi kemudou duadua Au kila mai na veimataqali tale eso e vuravura; o koya oqo Au na cudruvi kemudou ena nomudou caka cala."\n3 E rawa li vei rau e lewe rua me rau lako vata, kevaka e rau sega tu ni yalovata?\n4 E rawa li ni tagi na laione mai veikau, ni sa sega ni dua na kena? Ena tagi li na luve ni laione mai na nona qara ni sa sega na kena?\n5 E rawa li ni vesuki e dua na manumanu vuka kevaka me sega na kena dai? E rawa li ni cariba na dai kevaka me sega ni dua na manumanu e coko kina?\n6 Kevaka me uvuci na davui ena koro, e rawa li ni ra rere kina na tamata? Kevaka me dua na rogorogo ca e yaco, e sega beka ni a vakavuna o Jiova?\n7 E dina sara ni sega ni dua na ka me vakayacora na Kalou o Jiova. E dau qai vakatakila tikoga nona ka vuni vei ira nona tamata na parofita.\n8 Ni sa tagi mai na laione! O cei me sega ni rere? Ni sa vosa na Kalou o Jiova! O cei e rawa ni ia na parofisai?\n9 "Dou kacivaka ena veivanua mai Asitoti, kei na veivanua mai Ijipita, ka vaka, 'Dou vakasoqoni vata mai ena ulunivanua o Samaria; sa toso tiko mai e dua na rorogo kosakosa, ka levu era sa vakasaurarataki tiko kina.\n10 Ni ra sa sega ni kila na caka dodonu,' sa tukuna o Jiova, 'Era vakayaco i tovo kaukauwa kei na butako ena nodra vei tikotiko.'"\n11 O koya oqo sa tukuna o Jiova: "Ena dua na meca ena vakayacora ena vanua taucoko; ena kauta tani nomu kaukauwa, na nomudou vei vale ena ravubasuki."\n12 Sa tukuna o Jiova: "Me vaka nona kaliraka tani mai ena gusu ni laione nai vakatawa, e rua na yava se dua na tiki ni daliga, ena vaka kina na mataqali i Isireli ena nodra kau tani ka vakatikori Samaria O kina tutu ni davodavo kei na bati ni mocemoce balavu!\n13 Mo rogoca ka tusanaka na mataqali i Jekope," sa tukuna na Kalou o Jiova, na Kalou Ni lewe vuqa,\n14 "Ena siga dina o ya Au na cudruvi Isireli ena vuku ni nona talaidredre, Au na la'ki vakaraica na vakacacani ni cabocabo ni soro mai Peceli; na i leu balavu ena i cabocabo ni soro ena musu laivi me bale sobu kina qele.\n15 Au na vakarusa laivi na vale ni draki katakata, kei na vale ni draki batabata; na vale ni qaravi Kalou matakau ena vakarusai, kei na veivale dau dokai ena talaraki sobu," sa tukuna o Jiova.\n1 Dou rogoca na vosa oqo, oi kemudou na bulumakau ni Pasani, ka tiko ena ulunivanua o Samaria, o koya ka vakasaurarataki ira na dravudravua, ka vakalolomataki ira na luveniyali, ka dau tukuna vua na watimu, "Mo kauta mai na yaqona, meda mai gunu!"\n2 Sa bubului na Turaga o Jiova ka sa cavuta na nona yalododonu: "Raica, ena yaco na gauna ena kauti kemuni tani kina o Koya ena bati ni siwa, na nomudou kawa era na siwati talega.\n3 Dou na curuma na bai sa kasura tu, dou na veituitui veitaravi yani, dou na laki biu sara ki Amoni," sa tukuna o Jiova.\n4 "Dou lako mai Peceli ka mai murimuria na lomamudou ki Kilikali dou tosoa cake sara, na talaidredre, dou kauta mai nomudou i soro ena vei mataka, kei na nomudou i katini ena vei katolu ni siga.\n5 Dou vakacabora talega nai soro ni vakavinavinaka sa vakatubutaki, mo kacivaka ka vunautaka na soli ni madrali ni vakavinavinaka; mo dou vakaraitaka kina nomudou loloma, oi kemudou na mataqali i Isireli!" sa tukuna na Kalou o Jiova.\n6 "Au solia vei kemudou na masi ni bati e nomudou veikoro lelevu. Ni oti koso na kemudou madrai dou sega ni bau via lesu mai vei au." Sa tukuna o Jiova.\n7 "Au sa tarova vei kemudou na uca, ni se vo e tolu na vula me ia na tatamusuki. Au vakatauca na uca ena dua na yasa ni koro, Au tarova tu na uca me kua ni tau ena dua na yasa ni koro. Ni dua na yasana e tau kina na uca, e dua na yasana e lauqa ni sega ni tau kina na uca.\n8 Ena rua na koro se tolu, era na vakasaqaqara mera gunu wai, ia era na sega ni gunu rawa; dou a sega tikoga ni via lesu mai vei Au," sa tukuna o Jiova.\n9 "Au na ceburaka vei kemudou na manumanu ni kau kei na vila kevaka sa levu mai nomudou i teitei. Nomudou were ni vaini, nomudou vei lolo, kei na nomudou vei vuni olive era na kanilaka na vodre; dou se sega tikoga ni via lesu mai vei au," sa tukuna o Jiova.\n10 "Au a tala vei kemudou na mate dauveitauvi vaka â€“ Ijipita; au a vakamatei ira nomudou cauravou ena i seleiwau, kei ira vata tukuna nomudou ose ka ra a vesuki tale tu ga ena veivakabobulataki; au vakatubura cake nai boi gaga mai na nomudou keba me curuma na ucumudou; io dou qai sega tikoga ni via lesu mai vei au," sa tukuna o Jiova.\n11 "Au a taura vakaukauwa eso mai vei kemudou, me vaka na kena tauri Sotoma kei Komora vakaukauwa na Kalou, dou a vaka tu na kau ni sa kama oti, io dou se sega tikoga ni via lesu mai vei Au," sa tukuna o Jiova.\n12 "O koya oqo Au na kitaka kina vaka oqo, Isireli, vei iko Au na vakayacora, mo vakarautaki iko, mo drau na sota kei na nomu Kalou, O iko Isireli!"\n13 Mo raica, ni sai Koya ka bulia na veiulunivanua, ka vakatubura na cagi, ka sa tukuna vua na tamata na ka sa dau vakanananu kina, o Koya sa cakava na mataka ni vakarau kida me butobuto mada, ka dau lakova na veiyasana cecere kei vuravura Ona yacana o Jiova, na Kalou ni lewe vuqa.\n1 Dou rogoca na vosa Au tukuna vei kemudou, na tagi vakararawa, na mataqali i Isireli:\n1 Ena ca vei ira sa tu vinaka e Saioni, ka vakararavi tiko kina ulunivanua e Samaria, era tamata dokai ni matanitu, ka lako mai kina na mataqali i Isireli!\n2 Dou lako mada ki Kaline mo dou raica; mai kea dou lako ki Emaci na koro levu; ka lako sobu tale ki Kaca na nodra koro na kai Filisitia. Vakacava dou vinaka cake li mai vei ira na matanitu oqo? Se na nodra i yalayala ni vanua e levu cake li mai vei kemudou?\n3 Ena ca o koya e biuta vakatikitiki tani na siga ni veivakamatei, ka vakayavalata nai tikotiko ni valavala vakaukauwa me yavala mai;\n4 Ka davo ena i mocemoce sa Ceuti, ka dodoka tu na yavana ni davo tu, dau kania na sipi e kau mai ena kena bai, kei na luve ni bulumakau e kau talega mai ena kena bai;\n5 Ka dau laga sere ni ia vata tiko kei nai vakatagi, ka dauvakayagataka nai vakatagi ka tautauvata na nei Tevita;\n6 Era gunuva na waini ni vakayagataki na tanoa, ka lumuti tu ena waiwai talei eso, ka sega ni bau kauwai ena nona leqa tu o Joseva.\n7 O koya oqo era na kau kina vakabobula, ni se bera ni ra kau na kena vo mera bobula, kei ira na dau vakaogai ira tu ga ena kana magiti, era na kautani.\n8 O Jiova na Kalou ni lewe vuqa e tukuna, ena nona bubului ni cavuti koya ga, "Au rarawataka na dokadoka i Jekope, Au sega ni taleitaka nodra veivale totoka; o koya oqo Au na solia na nodra vei koro, kei ira kece era tiko kina me vakacacani."\n9 Ena yaco mai na gauna, kevaka me tiko ena dua na loma ni vale era lewe tini, era na vakamatei taucoko.\n10 Na wekai koya sa mate, me lako yani ki loma ni vale, me taura mai na yagoi koya sa mate me la'ki vakama, ena tukuna mada vei koya sa tiko e vale, "Se vo tiko eso vei kemudou?" Ena qai tukuna mai e dua, "E sega". Sa qai tukuna o koya "Mo taura vakadua nomu vosa! Me da kua ni dau cavuta vakaveitalia na yaca i Jiova."\n11 Ka raica, sa solia nai vakaro o Jiova: Ni na vorolaka na vei vale lelevu me kakavorovoro, kei na veivale lalai me tikitikina vakalalai sara.\n12 Na ose e rawa ni ciciva na veivatuvatu? E rawa ni siviyara na bulumakau lelevu me sega nai siviyara? Dou sa vukica na lewa dodonu kina veibeitaki, kei na vua ni valavala dodonu kina ka lasu,\n13 Oi kemudou dou a marautaki Lodebara, ka vaka, "Eda sa sega ni tauri Kaneimi me noda ena noda kaukauwa?"\n14 "Ia, mo raica, Au na vakatubura e dua na matanitu me valuti iko, na mataqali i Isireli," sa tukuna o Jiova na Kalou ni lewe vuqa; "Era na ravuti kemudou ena mata ni curucuru ki Emati me yacova na buca o Arapa."\n1 Oqo sa vakaraitaka vei au na Kalou o Jiova. Ka raica sa vakarautaka tu o Koya na vodre me ra na curu mai ni se qai tekivu ga na teiteivaki ni kakana; 'o ya na teiteivaki ni kakana ni oti nona sasamaki na tui.\n1 Sa vakaoqo na ka e vakaraitaka vei au na Kalou o Jiova: raica e dua na sova vuata ni draki katakata.\n1 Au a raici Jiova ni sa tu ena i cabocabo ni soro, ka tukuna mai; "Mo samuta na duru ni katuba me rawa ni yavala na kena i tatarovi, ka mokulaka na vei uludra kecega. Na kena i otioti vei ira Au na vakamatea ena i seleiwau. O ira na dro mai kina era na sega ni bula rawa, kei ira na bula mai kina era na sega ni na dro rawa.\n2 "Era via dro sobu i Eli kina botoi vuravura, ena kauti ra cake mai kea na ligaqu; era na via cabeti lomalagi cake Au na kauti ira sobu mai;\n3 Era na vunitaki ira ena delana o Kameli, mai kea Au na vakasaqarai ira ka kauti ira; e dina ni ra vunitaki Au mera dro kina boto ni wasawasa, mai kea Au na tala e dua na gata levu, me katilaki ira;\n4 Era na kau vakabobula ena ligadra na nodra meca, mai kea Au na vakarota na i seleiwau me na vakamatei ira. Au na wanonovi ira tiko, me kua ni dua na ka vinaka me yacovi ira, me ka ca ga."\n5 O Jiova na Kalou ni lewe vuqa, o koya ka qumia na vuravura ka sa waicala, era na rarawa tu ga o ira era tiko kina; era na vaka na uciwai ni luvuci mai ena ca, ka lutu sobu tale yani me vaka tiko na uciwai o Ijipita.\n6 O koya ka bulia na veitarataravi ni lati ni lomalagi; ka nona i tutu o vuravura; ka kaciva na wai ni wawasawa, ka sovaraki yani ena dela i vuravura O o Jiova na yacana.\n7 "Dou sa sega li ni vakataki ira na kai Iciopea vei Au oi kemudou na Isireli?" Sa tukuna o Jiova, "Au a sega beka ni kauti ira mai na Isireli mai Ijipita, na kai Filisitia mai Kafitori, kei ira na kai Siria mai Kiri?\n8 "Raica, na mata i Jiova sa rai tiko kina matanitu i valavala ca, au na vakarusa laivi mai ena dela i vuravura: Au na sega ni na vakarusa na mataqali i Jekope." Sa tukuna o Jiova.\n9 "Au na vakarota vaka i dina, me na maroroi tiko o Isireli mai na veimatanitu e vuravura, me vaka na maroroi ni sila ena kena lawalawa; ka sega ni dua na tikina lailai me yali tani.\n10 O ira taucoko na noqu tamata era i valavala ca, era na mate taucoko ena i seleiwau, me cavuti, 'Na kaukauwa ni ca ena sega ni rawa ni na mai vakatulewa tiko vei keda.'\n11 "Ena siga o ya Au na vakatura cake tale na vale vakacevaceva i Tevita, o koya sa davo sobu tu. Au na vakavinakataka na vanua sa vakacacani; ka vakaduria na veitikina sa duitutu, ka tara vinaka me vaka na kena i rairai e liu;\n12 Me ra na mai tawana na biu tu mai Itomi, kei ira na vei mataqali tani era vakatokai ena yacaqu, sa tukuna o Jiova ka cakava na vei ka oqo.\n13 "Raica ena yaco mai na siga." Sa tukuna o Jiova, "Ena liutaki koya na daubetibeti o koya na daucukicuki, o koya na dau samaki vaini ena liutaki koya na daukabukaburaki; ena vakasinaiti na veiulunivanua na waini kamicakamica, me na curuma ka drodro yani kina veidelana.\n14 Au na vakalesui ira tale mai na noqu tamata era bobula tu; era na mai tea na loga vaini ka ra gunu waini mai kina; era na teitei ka kania na kena vuata.\n15 Au na teivaki ira ena nodra vanua dina, ka na sega e dua mena cavuraki ira tani mai ena vanua sa soli vei ira, "sa tukuna na Kalou o Jiova.


Na Vuravura e Gadrevi ira na iVuvu Edaidai\nCuqeni ena Vakabauta\nMo dua na iVuvu\nVakatavulici kei na Vulici ni Kosipeli\niTukutuku ni Mataveiliutaki Taumada, Julai 2013\nVei ira e vuqa, na ilakolako ni ivuvu ni 1847 a sega ni tekivutaki e Nauvoo, Kirtland, Far West, se New York ia mai na vanua yawa o Igiladi, Sikoteladi, Scandinavia, se Jamani. Era na sega ni taura taucoko sara na gone lalai na vakabauta bula ka vakauqeti ira na nodra itubutubu mera biuta tu mai kina na matavuvale, itokani, vakacegu, kei na bula rawati ira.\nEna taroga beka e dua na gone lailai, “I Nau, na cava tou sa biuta kina na nodatou itikotiko? Tou sa lako kivei?”\n“Lako mai, ka talei; tou sa lako tiko ki Saioni, na koro ni noda Kalou.”\nA toka ena tadrua ni itikotiko taqoqo kei na iyalayala kei Saioni na wai vakaitamera cudrucudru ka vakadomobula na Atalanitika. O cei ena rawa ni tukuna na yaluma rerevaki ka tara tu na loma ni tamata ena ilakolako ni takoso voravora oya? Ena veivakauqeti ni vakasolokakana malumu ni Yalotabu, ka tokoni ena vakabauta e tudei ka rawarawa, o ira na ivuvu Yalododonu oya era a vakadinata na Kalou ka sokota yani na nodra ilakolako.\nEra qai mani yaco sara ki Nauvoo ka sega ni dede na nodra sa tekivu toso tale me tadravi na veidredre eso ni nodra ilakolako. Na vatu ni bulubulu ka tuvani vakamatau ena vatu era vakatakila na ibulubulu eso ni ilakolako mai Nauvoo ki Salt Lake City. Sa vakaoya na isau ni veika era a taura kina eso na ivuvu. E sa buluti tu na yagodra ena vakacegu, ia na yacadra ena bula tu ga me tawamudu.\nEra vakavodo vakasivia na bulumakau, era tatamelamela na yava ni qiqi ni iusana, era yamaraki na turaga qaqa, e rogo na dramu ni vakacibivalu, ka ra qolou na koli daukata. Ia era a toso ga na ivuvu vakabauta vakauqeti ka ra daubole ni curuma na draki veivakatovolei eso. Ka ra dau lagata wasoma:\nMai me da bau, ki lomalagi vou;\nOti nai tavi ga.\nQai vakacegu tawamudu tu,\nMai kea vei Jisu. …\nKa talei! Ka talei!1\nEra a nanuma na ivuvu oqo na vosa ni Turaga: “Raica sa kilikili mera vakatovolei na noqu tamata ena ka kecega, mera marautaka kina na veika lagilagi au sa vakarautaka tu me nodra, io na lagilagi kei Saioni.”2\nNa toso ni gauna e sa vakaseavutaka na noda vakanananu ka tosoya sobu na noda vakavinavinakataki ira na a lakova na salatu ni rarawa, ka biuta tu yani, na veibulubulu, tawa vakayaca ni vakatakilakilataki ena ivakatakilakila ni veibulubulu ni wainimata. Ia vakacava na veibolebole edaidai? E sega beka na sala veivatu me lakovi, sega na ulunivanua sukusukura me cabeti, sega na qakilo me takosovi, sega na sala e vakarau me vakamai, sega na uciwai me vorati? Se sa tiko beka e dua na gagadre ni yalo vakaivuvu vakaoya me tuberi keda tani mai na veika rerevaki ka saga me tilomi keda, ka liutaki keda ki na Saioni taqomaki?\nEna veiyabaki ni mai cava na iKarua ni Valu Levu, e sa torosobu tikoga na ivakarau ni bula ni tamata. Sa tubucake tikoga na basulawa; sa tatacebaceba sobu na ivalavala maqosa. Levu era sa vodoka tiko na qiqi vakaitamera ni leqa, ena qarai tiko ni veivakamarautaki leleka ena solibulataki na reki tawamudu. Eda calata kina na vakacegu.\nEda sa guilecava na nodra vorata rawa na domobula ni vuravura na kai Kirisi kei na kai Roma kei na veika a yaco ena qaqa oya—ena kena mai lutu sobu ka malumalumu na nodra qaravi tavi ka vakavuna na nodra vakaloloma. Me kena itinitini, era a vinakata vakalevu cake mai na bula galala, na toka dei ga kei na logaloga vinaka; ka ra mai vakayalia kece yani kina na—vakacegu, na veitaqomaki kei na bula galala.\nKakua ni rawai vakarawarawa ena veibacani i Setani; ia, mo tudei tu ena dina. Na gagano sega ni sotavi ena sega ni vakacegui ena dua na sasagataki tawayalani ni reki ena maliwa ni veika taleitaki e veivakurabuitaki ka veivakacalai. Na cala ni bula ena sega ni rawata na bula dodonu. Na veisevaki e sega ni veimuataki kina loloma. Na dadatuvu ena sega ni veivakayaloqaqataki. Na lomalomarua ena sega ni vakauqeta na vakabauta.\nEso era kunea ni dredre mera vorata na veivakalialiai kei na nodra veivakacacani na lialia ka ra beca na tiko savasava, yalodina, kei na talairawarawa ki na ivakaro ni Kalou. Ia na vuravura e sa vakatorosobutaka na bulataki ni ivakavuvuli. Ena gauna sa vakaroti kina o Noa me tara e dua na waqa levu, o ira na tamata sese era a vakaraica matua na lomalagi ka sega na kena o ka qai veivakalialiai ka veivakasesei—me yacova ni sa tau mai na uca.\nE dodonu li meda vulica na lesoni bibi oqo ena veigauna kecega? E veisau na gauna, ia na dina ena tudei tu ga. Ena gauna eda sega ni rawaka kina mai na veika eda sa sotakaya oti, eda sa vakaleqai meda talevi ira tale ena taucoko ni kedra vakamosiyalo, veivakaleqai vakakina na veivakararawataki. E sega beka vei keda na yalomatua meda talairawarawa kina vei Koya sa kila tu na ivakatekivu mai na ivakataotioti—na noda Turaga, o koya ka tuvana na yavu ni veivakabulai—ka kakua ki na gata oya, ka a beca na kena totoka?\nNa ivolavosa e vakamacalataka na ivuvu me “dua ka lako e liu me vakarautaka se tadolava na gaunisala mera muria na kena vo.”3 E rawa beka ni da rawata na yaloqaqa kei na tudei ni inaki ka vakatakilai ira na ivuvu ni dua na itabatamata sa oti? E rawa beka vei iko kei au, vakaidina, me daru ivuvu?\nAu kila ni rawa vei kedaru. Isa, sa gadreva vakaidina tu o vuravura na ivuvu edaidai!\n© 2013 mai na Intellectual Reserve, Inc. Dodonu kece e taqomaki. Tabaki e Amerika.Vakadonui me Vakavalagi: 6/12. Vakadonui me vakadewa: 6/12. Vakadewa ni First Presidency Message, July 2013. Fijian. 10667 858\n“Mai, Me da, Bau,” Sere Ni Lotu, no. 17.\nVunau kei na Veiyalayalati 136:31.\nVeivakavulici mai na iTukutuku Oqo\nE vakamacalataka na ivolanikalou ni o ira na dauveituberi vakavuvale mera na “veivakasalataki, veivakavulici, veituberi, ka veivunauci, io me rau vunauci ira na tamata kecega mera lako vua na Karisito” (V&V 20:59). Taurivaka na ivakasala kei na veisureti ka koto ena itukutuku nei Peresitedi Monson kivei ira o sikova. O na vinakata beka mo na wasea vata kei ira na veisala me vakilai ka muri kina na ivakaraitaki dodonu, tarovi ni veidabui, ka vuli mai na nodra cala eso tale. Tarogi ira o vakatavulica se na rawa ni ra na ivuvu vakacava edaidai.


Evei na Vale ni Vakaruru? - Mai vei Peresitedi Henry B. Eyring\nOkotova 2012 | Evei na Vale ni Vakaruru?\nEvei na Vale ni Vakaruru?\nNa ivakaruru e vaka me dau takosova na veivuke vakalou e sega ni ologa na Kalou ia e dau ologi keda ena so na gauna. E sega vakadua ni vunitaki koya na Kalou, ia eso na gauna eda yaco me vakaoya.\nEna boto ni nona lomaleqa mai na vale ni veivesu mai Liberty, e a qolouvaka mai na Parofita o Josefa Simici: “Oi kemuni na Kalou ko ni sa tiko e vei?” E vei na vale ni vakaruru sa ubia na nomuni ivunivuni ?”1 Lewe levu vei keda, ena gauna ni lomaleqa, e nanuma ni sa yawa mai vua na Kalou. Na ivakaruru e vaka me dau takosova na veivuke vakalou e sega ni ologa na Kalou ia e dau ologi keda ena so na gauna. E sega vakadua ni vunitaki koya na Kalou, ia eso na gauna eda yaco meda vakaoya, meda ologi ena ivakaruru ni gagadre e kauti keda laivi mai vua na Kalou qai vaka me sa yawa sara ga mai ka sa sega ni rawa meda veitaratara kei Koya. Na noda gagadre, ka sega ni noda vakila “Me yaco ga na nomuni lewa,”2 ena tara cake na ivakaruru ka vunitaka na Kalou. Na Kalou ena sega ni rawa me sega ni raici keda se veitaratara kei keda, ia o keda ga eda na sega beka ni rawa ni rogoci Koya se vakayacora na gagadre ni Lomana kei na Nona gauna.\nNi vakilai ni sa yawa vei keda na Kalou, ena seyavu ni da sa vakataki ira na gonelalai e matana. Qo e sega ni ka rawarawa ena dua na vuravura ka sa bini tu kina na veimataqali vakasama ka na rawa ni veisautaka na ivakarau ni noda vakatulewa. Ia, ena vukei keda meda na qai kila na ka dina oqo: Ena voleka tiko ga vei keda na Kalou ka kila na noda gagadre ka na sega ni na vunitaki Koya mai vei ira na Luvena yalodina.\nE a vakaraitaka na makubui keirau vakarua yabaki tolu na kaukauwa kei na matalia ni noda semati keda vua na Kalou. E a lako o koya kei iratou na nona matavuvale ki na dolavi ni Valetabu mai Brigham City e Utah. E a veiraiyaki o koya ena dua na rumu ena loma ni vale totoka o ya ka taroga, “Nau sa evei ga o Jisu?” Vakamacalataka vua o tinana ni o koya ena sega ni raici Jisu e valetabu, ia ena rawa ni vakila na nona lomani koya e yalona. Vakasamataka vakamalua o Eliza na ka e tukuna o tinana ka sa duavata kina ka kaya yani, “Oi, se lako tu o Jisu me laki vukea e dua.”\nSega ni dua na vale ni vakaruru e vakalatilati vei Eliza ena nona sa kila na ka dina e yaco. Voleka sara vua na Kalou ka voleka talega na Kalou vua. E kila ni valetabu na vale ni Kalou ka kila talega ni o Jisu Karisito e tiko na yagona ka na rawa ni na tiko ga ena dua na vanua ena dua na gauna.3 Kevaka me a sega ni tiko ena Nona vale, ka sa kila na ka oya, ka kena ibalebale ni tiko tale ena dua na vanua. Ia mai na ka e kila baleta na iVakabula, e kila ni tiko qo o Koya ena dua na vanua ka caka vinaka tiko vei ira na luvena na Tamana. E matata e ke ni o koya e via raici Jisu, sega ni ka me vaka na caka mana ni o koya e bula dina tiko, ia e baleta ga na nona lomani Koya.\nSa rawa ni vakatakila vua na Yalotabu ena nona vakasama vagone kei na yalona na veivakacegui eda vinakata taucoko tiko. E bula tiko o Jisu Karisito, e kilai keda, e wanonovi keda tiko, ka na maroroi keda. Ena gauna ni mosi, galili, se veilecayaki, ena sega ni gadrevi meda na raici Jisu Karisito sara me da na qai kila ni kila vinaka tiko o Koya na veika e yaco tiko, ka sa Nona itavi me veivakacegui.\nAu kila ni ka e sotava qo o Eliza e rawa ni noda ena gauna eda sa na qase cake mai kina. Ena gauna au se qai tekivu cakacaka kina, au a cakacaka sara vakaukauwa meu rawa ni laki parofesa ena Stanford University. Au nanuma niu sa tauyavutaki au vinaka kei iratou na noqu matavuvale. Keitou a bula voleka toka ga vei iratou na matavuvale nei watiqu, ka sa totoka sara tu ga na bula ni veisiga. Ena kena itagede ni vuravura, au sa bau rawa-ka sara toka ga. Ia, sa qai solia vei au na Lotu na madigi meu biuti Kalifonia ka lako ki Ricks College mai Rexburg, Idaho. Na noqu ituvatuva ni bula sa vaka e vale ni vakaruru me lati au mai vua na Tamada, ka kilai au vakavinaka sara vakakina na veika sa waraki au tu mai liu. Ia, au kalougata niu kila ni veika cava ga au sa bau rawata toka kei iratou na noqu matavuvale, sa isolisoli kecega mai vua na Kalou. Au sa qai vaka e dua na gonelailai ena noqu tekiduru ka masulaka meu kila na cava meu cakava. Au vakila niu rogoca rawa e dua na domo ni kaya mai, “Qori na noqu koronivuli.” Sega tale ni dua na vale ni vakaruru e vakalati au mai vua na Kalou. Ena vakabauta kei na yalomalumalumu au solia kece na noqu bula Vua ka vakila sara ga na Nona veimaroroi kei na Nona sa volekati au.\nNa veiyabaki au tu kina e Ricks College, sa ikoya na gauna au tovolea meu kila na loma ni Kalou ka cakava vakakina, kauta laivi sara ga na vale ni vakaruru ka dau vakalatilati ena nona via veituberi na Kalou ena noqu bula. Niu sa sasaga meu cakava na lomana, au vakila niu sa voleka sara Vua, kau vakila ni kila tu o Koya na veika au gadreva ena noqu bula ka gadreva meu bula marau. Ia, me vaka ga mai Stanford, sa baci tekivu babasika yani vei au na veika ni vuravura. Dua vei ira na cakacaka isau vinaka sa soli mai vei au, ena gauna au sa vakacavara sara tu ga kina na yabaki lima ni noqu veiqaravi mai Ricks College. Au a vakasamataka na isolisoli oqo, ka masulaka, ka laki veitalanoataka talega kei iratou na Mataveiliutaki Taumada. Ratou vakalomavinakataki au mai, ena veiwali ka sega toka na kena veidusimaki ki na noqu bula.A vakarorogo vei au o Peresitedi Spencer W. Kimball ena isolisoli au a ciqoma mai na dua na kabani levu ka qai kaya cake mai, “Ia, Hal, qori sa dua na madigi vinaka. Kevaka me keitou na qai vinakati iko, keitou sa na kila tiko na vanua me keitou kunei iko kina.” Eratou na kila na vanua me ratou na kunei au kina, ia na noqu gagadre me baleta na noqu rawa-ka vakacakacaka, a sa vakalatilati ena noqu sasaga meu raica na Kalou ka na dredre sara vei au meu rogoca ka muria na Nona veisureti.\nE kidava o watiqu na ka oqo, ka sa vinakata sara ga me kakua ni keitou biuti Ricks College. Au a kaya, “sa rauti au vinaka oqori.” Ia e vinakata ga o koya, vakayalomatua, meu rawata ga vakai au na noqu ivakatakila. Au sa qai baci masu tale. E matata vinaka sara ga mai na kena isau ni kaya mai na domo e yaloqu, “Au sa na vakadonuya me toso tale mada na nomu tiko e Ricks College.” Na ka au gadreva vakataki au sa vaka me vakataotaka na noqu ciqoma na ivakatakila e dodonu meu ciqoma, ni sega ni vunitaki na Kalou mai vei au sa vakarau tu me sauma ena noqu vakatataro yani Vua ena vakabauta kei na yalomalumalumu.\nNi oti e tolusagavulu na siga na noqu sega ni vakadonuya na cakacaka oya, ka tiko ga e Ricks College, a kabasu na Teton Dam. A kila na Kalou ni na kabasu na ilati ni wai (dam) ka ra na vinakata na drau na tamata na veivuke. E vakatara o Koya meu vaqara ivakasala ka rawata na Nona veivakadonui ni noqu tiko e Ricks College. E kila o Koya na inaki kece ena kena rawa ni yaga na noqu veiqaravi ena koronivuli vakakina mai Rexburg. Au a kerea wasoma vua na Tamada Vakalomalagi me solia o Koya vei au meu cakava na veika o ya mena vukei ira kina na tamata ena vuku ni nodra veivale kei na bula sa vakacacani. Au vakayagataka e vuqa na aua vata kei ira eso me kau laivi na soso kei na wai e vale. Na noqu gagadre meu kila ka cakava na Lomana sa solia vei au e dua na madigi ni vakasaqaqara e vuniyaloqu.\nNa veika e yaco o ya e vakaraitaka tiko e dua tale na sala e rawa ni da bulia kina na ilati ni noda kila na loma ni Kalou ena noda bula se vakila na Nona loloma vei keda: e sega ni rawa meda usumaka ga na noda ituvatuva ni sa tu rawa na Nona vakai koya na Turaga. Au a nanuma niu sa vakayagataka e dua na gauna vinaka ena noqu veiqaravi e Rexburg ka au sa vakatotolo meu toso sara. Ena so na gauna ni da cakava me vaka na noda ituvatuva ena rawa ni vakabuwawataka na Lomana kivei keda.\nMai na Valeniveivesu e Liberty e a kerea kina na Parofita o Josefa vua na Turaga, me totogitaki ira era vakararawataki ira tiko na lewe ni Lotu mai Missouri. Sa nona masu me na totolo na veivakanakuitataki. Ia na Turaga e qai sauma lesu mai ena “yabaki vica mada,”4 sa na qai sauma kina o Koya vei ira na meca ni Lotu. Ena tikina e 24 kei na 25 ni Wase 121 ni Vunau kei na Veiyalayalati, e kaya kina o Koya:\n“Io, au sa raica kau sa kila na nodra cakacaka kece ga, ia ena tau vei ira na noqu cudru waqawaqa ena kena gauna;\n“Raica sa dui tu na gauna era na tarogi kina na tamata yadua ena nodra cakacaka.”5\nEna takali na vale ni vakaruru ni da sa vakila ka masuta, “Me yaco ga na nomuni lewa” ena “Nomuni gauna.” Na Nona gauna me sa na voleka sara vei keda me vaka ni da kila tu ni o Koya e taleitaka ga na ka e vinaka vakaoti.\nDua vei ira na vugoqu yalewa a vakila tu ena vica na yabaki ni a solegi koya na Kalou ena dua na vale ni vakaruru. E tolu tiko na luvena na gonemarama oqo, ka gadreva tu me so tale na luvena. Ni oti e rua na nona vakalutu sa vaka me veisau na nona masu ni kerekere ki na masu ni nuiqawaqawa. Ni sa toso na veiyabaki ni dravuisiga sa vaka me temaki koya na yalocudrucudru. Ni sa lako ivuli na luvena gone taudua, sa vaka me dau vakaleqa na nona vakasama vakatina na lala ni loma ni vale sa vakatalega kina na nodra dau bukete o ira era sega ni namaka se vinakata. Sa mai vakataki Meri tu na nona bula ni a kaya, “Raica na vada ni Turaga.”6 E dina ni a dau kaya na vosa oqo e yalona, ia e sega ga ni dau rogoca na kena isau.\nSa qai sureti koya o watina me rau lako vata ena dua na veisiko vakacakacaka ki Kalifonia me rawa ni vakamarautaki koya tu. Ni lako o watina ki na bose, a taubale voli o koya ena baravi lala totoka. Ena veisiriyaki tu ni vakanananu ni yalona, a qai masu ena domolevu. Me kena imatai, a sega taumada ni kerea me dua tale na luvena ia na veidusimaki ga vakalou. “Tamaqu Vakalomalagi,” e tagica, “Au na solia vei kemuni na noqu gauna taucoko, ia ni vakaraitaka vei au na veika me na vakatawana.” E vakaraitaka na nona tu vakarau me kauti iratou na nona matavuvale ena vanua cava ga e gadrevi me ratou lako kina. Na masu oya a kauta mai e dua na vakacegu duatani sara. E sega ni kauta mai na vakasama ni ka e a vinakata, ia ena imatai ni gauna ni veiyabaki e a vakalomavinakataka na yalona.\nNa masu e kauta laivi na vale ni vakaruru ka dolava na katuba kei lomalagi. Ena loma ga ni rua na macawa e a vakila ni sa kunekunetaka tiko e dua na gone. Na gone vou o ya sa yabaki dua tiko ena gauna e yaco mai kina vua na luvei keirau tagane kei na vugoi keirau yalewa na kaci ni laki kaulotu. Me vaka ni sa yalataka oti tu ni na lako ka cakava na veika cava ga ena vanua cava ga, e a biuta vakatikitiki na lomataqaya ka kauti ira yani na luvena ki na vanua ni kaulotu. A laki sucu tale e dua na luvena ena buturara ni kaulotu ena gauna ni veisau ilesilesi.\nNi da sa muria vakatabakidua na ivakaro mai lagi me vaka na tinanigone lailai oqo, sa na ganita me na vagalalataki na vale ni vakaruru vakayalo ka dau vakaruguti keda tu. Ia ena sega ni vakadeitaka ni na saumi mai na noda masu ena gauna sara ga oya.\nNa yalo i Eparama sa dodonu rawa tu ni se bera ni kunekunetaki Aisake o Serai, ka se bera talega ni rau ciqoma na nodrau vanua yalataki. Duatani toka na ituvatuva mai lagi me vakacokotaki rawa mada. Na inaki oqori e sega walega ni baleta na tarai cake ni nodrau vakabauta o Eparama kei Serai, ia e tuberi rau ena ivakavuvuli dina ka rau wasea vei ira na tani ena sala balavu rau lakova voli mai ena vanua sa vakarautaki me nodrau. Na nona lokuyara na Turaga e vaka me dau balavu; so e taura na gauna ni bula taucoko. Ia era sa dau nakiti mera veivakalougatataki. Mera kakua ga ni gauna ni galili se rarawa se sega na vosota.\nDina ga ni nona gauna e sega ni dau noda gauna, e dodonu meda vakadeitaka ni Turaga ena dina ki na nona yalayala. Vei kemuni o ni kaya tiko ni dau dredre na tarai Koya, au vakadinadinataka ni na yaco mai na gauna me da na raici Koya kece kina ena matana votu. Me vaka ga ni gauna oqo e sega ni dua na ka me vakataotaka na nona dau raici keda mai, ena sega na ka me vakataotaka na noda rawa ni raici Koya. Eda na tucake taucoko e matana ena noda bula yadudua. Me vakataki makubui keirau vakarua, eda vinakata meda sa raici Jisu sara ga oqo, ia na noda na veitata kei koya mai na vanua ni veilewai ena taleitaki cake kevaka me taumada na noda cakava tiko na veika ena kilai keda cake kina vakavinaka o Koya. Ni da sa qaravi Koya tiko eda sa na veiucui kaya tiko ka da na voleka tiko Vua ni sa voleka na siga ka sega ni dua na ka me na vunitaki vei keda.\nNa toso vua na Kalou me sa ka ni veigauna. “Ni lako mai koi kemuni sa vakalougatataki vei Tamaqu, mo ni rawata na matanitu sa vakarautaki me nomuni mai na ivakatekivu kei vuravura,”7 e vakavulica na iVakabula. Sa qai tukuna o Koya vei keda na kena icakacaka:\n“Ni kau a viakana, ko ni solia mai vei au na kakana, au a via gunu, ko ni a vagunuvi au; au a vulagi, ko ni a kauti au ki vale:\n“Luvaiwale ko ni a vakasulumi au; au a tauvimate ko ni a mai raici au; au a tiko ena vale ni veivesu ko ni a lako mai vei au.\n“Ena qai vosa ko ira na Yalododonu ka kaya, na Turaga keimami a raici kemuni mada ni naica ni kemuni a viakana ka vakani kemuni se viagunu ka vagunuvi kemuni ?\n“Se keimami a raici kemuni ni naica ni kemuni a vulagi ka kauti kemuni ki vale? Se luvai wale ka vakasulumi kemuni?\n“Se raici kemuni ni naica ni kemuni a tauvi mate se tiko ena vale ni veivesu ka lako yani vei kemuni?\n“Ena qai vosa na Tui ka kaya vei ira, Au sa kaya vakaidina vei kemuni, ni kemuni a cakava vua e dua sa lailai vei ira na wekaqu oqo ni a cakava vei au.”8\nNi da sa cakava na ka e vinakata me da cakava vei ira na luvei Tamana, ena vakatoka na Turaga me ka ni loloma vei Koya, ka da sa na voleka sara Vua, ni da sa vakila na Nona loloma kei na Nona veivakadonui. Ena yaco meda na vakataki Koya ka da na vakasamataka na Siga ni Veilewai ena yalo mamarau.\nNa vale ni vakaruru ka vaka me vunitaki iko tiko mai vua na Kalou ena rairai rerevaki ni tamata ka sega ni gagadre ni laki qaravi eso tale. Na sasaga ni Turaga oya mera vukei na tamata. E lewe levu vei kemuni me vakataki au, e vaka me madualaka na vosa vei ira na tamata ko ni rairai vakacudruya beka se a vakararawataki kemuni. Ia au sa raica na Turaga ni sa vakamalumalumutaka na yalo vakayadua wili kina na yaloqu. Kau sa bolei kemuni mo ni lako vaka na Turaga ki vua e dua, veitalia nomu lomarere ka laki wasea na loloma kei na veivosoti. Au yalataka e ke ni ko sa cakava vaka oya, ko na vakila na loloma ni iVakabula me baleta na tamata oya kei na nona loloma vei iko sa vaka me lako voleka sara mai. Vei iko na bolebole oya ena rairai lako mai na dua na matavuvale, se dua mai na vanua vakaitikotiko se na matanitu raraba.\nKevaka ko lako vua na Turaga mo vakalougataki ira eso tale. Ena raica ka na saumi iko. Kevaka ko na dau cakava wasoma ena veigauna, ko na vakila na veisau ena nomu bula mai na Veisorovaki i Jisu Karisito. Ena sega walega ni ko na voleka Vua, ia ko na vakila talega ni ko sa vakataki koya vakalevu cake sara tiko ga mai. Na gauna ko na raici Koya kina, me vaka ni da na raici Koya kece, sa na vaka vei iko, me vaka e a kaya o Moronai: “Ia oqo, au sa vakamoce vei kemudou, sa voleka meu lako ki na vakacegu ena parataisi ni Kalou, me yacova ni rau sa cokoti vata tale na yaloqu kei na yagoqu, ia au na qai kau cake ena lagilagi, ka rairai vei kemudou ena itikotiko ni veilewai cecere i Jiova. O Koya sa lewai ira na bula kei ira na mate, emeni.”9\nKevaka meda sa veiqaravi ena vakabauta, yalomalumalumu, ka vakanamata meda cakava na loma ni Turaga, au vakadinadinataka ni vanua ni veilewai ni Kalou ena vanua taleitaki. Eda na raica na Tamada dauloloma kei na Luvena, me vaka erau sa raici keda tiko mai oqo—ena irairai e matata vinaka vata na loloma uasivi. Ena yaca tabu i Jisu Karisito. emeni.\nVunau kei na Veiyalayalati 121:1.\nRaica na Maciu 6:10; Luke 11:2; 3 Nifai 13:10; Ica 12:29; Vunau kei na Veiyalayalati 109:44; Mosese 4:2.\nRaica na Vunau kei na Veiyalayalati 130:22.\nVunau kei na Veiyalayalati 121:15.\nVunau kei na Veiyalayalati 121:24–25.


VOSAVOSA VAKA-VITI: VOSAVOSA VAKA-VITI\nNi sa bula vinaka mai. Oqo na tabana ena Fijituwawa.com ka qaravi vakatabakidua kina na VOSAVOSA VAKA-VITI. E gadrevi me vakabulabulataki tale mai e so na i vosavosa makawa Vaka-Viti ka rawa ni da vukei ira na luveda me da wilika vata ka vulica vata, na kenai balebale kei na kena bibi ni dodonu mera kila ka taura matua. Keitou nuitaka ni ko ni na marautaka na tabana ni veiqaravi oqo. Vinaka vakalevu, Fijituwawa Research Team.\nOqo e so na i Vosavosa Vaka-Viti e kumuni rawa mai ka nuitaka ni ko ni na marautaka na vakawilika ka veiwasei taka yani me ra kila na luveda kei ira na i tabagone. Vinaka vakalevu.\nMaca na wai ka koto na qere\nNi sa oti na soqo se marau, sa qai yaco na leqa ni sa oti na ka e da dau maroroya tu. E dau i vakarau tudei vei keda na i taukei na veisisivi me o cei ena levu taudua na ka e vakarautaka ena gauna ni veisolevuti. E da dau solia taucoko na noda maqosa veitalia me da qai lai leqa e muri ni sa oti na soqo se marau.\nMakutu i vale tani\nE so era dau makutu i vale ni tani se koro tani ka sega ni vaka kina ena nodra dui vale se koro. E so era dau vakaraitaka na nodra maqosa me vinaka vei ira na tani ia e ra dau sakuca se vucesa mai nodratou vale se koro.\nE na qai vakuri tale yani...Fijituwawa Research Team\nPosted by Fijituwawa News at 3:07 PM


NOVEBA 21, 2014\nLVIV, Ukraine—Era tomana tiko ga na iVakadinadina i Jiova nodra vukei ira na vakabauta vata, era tokitaki ena vuku ni ivalu ena tokalau kei Ukraine.\nEra drovaka na ivalu e rauta ni le 7,500 na iVakadinadina. E tuvanaka na valenivolavola ni tabana ni iVakadinadina i Jiova e vitu na komiti ni vakacoko me qarava e rauta ni le 4,000 vei ira qori. Na kena vo era lai tiko vei ira na wekadra kei ira na vakabauta vata e Ukraine kei Rusia. E ono tale na komiti ni vakacoko e qaravi ira tiko na 17,500 vakacaca na iVakadinadina era se tiko ena vanua e yaco tiko kina na ivalu.\nE vaqeavutaka e vica vata nodra vale na iVakadinadina na gasaukuro, wili kina na vale qo ena koro o Semenivka ena yasana o Donetsk.\nNi tekivu na ivalu, e vakadeitaka na valenivolavola ni tabana e Lviv ni ratou mate e le ono na iVakadinadina. E dua na iVakadinadina e Kramatorsk e mate ena ika17 ni June 2014, ni kacabote na gasaukuro ena yasa ni motoka e vodo tiko kina. E le lima tale na iVakadinadina ena siti o Donetsk, Sloviansk, Rozkishne, kei Luhansk eratou mate ena kacabote ni gasaukuro.\nE vakarautaka na valenivolavola ni tabana na cakacaka ni vakacoko ena kena tara tale na nodra vale na iVakadinadina kei na nodra vanua ni sokalou.\nEra vakavinakataka tiko na iVakadinadina i Jiova na doka ni vale e vakacacani ena siti o Sloviansk.\niMeli iMeli iRogo Vou: Veivuke na iVakadinadina i Jiova e Ukraine Vei Ira na Udolu Vakacaca na Tokitaki


Na Kedra I Wiliwili, chapter 29 of the Fijian Bible - with audio narration\n'E na i kavitu ni vula, e nai matai ni siga ni vula, me vakayacori e dua na nomudou i soqosoqo tabu. Dou kakua ni cakava kina e dua na cakacaka kaukauwa. Vei kemudou, oqori na siga mo dou na uvu davui kina.\n2 'Mo dou vakacabora e dua na i soro kama me ka e boivinaka vei Jiova: me dua na bulumakau gone, dua na sipi tagane, ka vitu na lami era se qai yabaki dua, ka ra sega ni takavi ca.\n3 'Na kedra i madrali laukana na valawa makare e veiwaki kei na waiwai: tolu na i katini na efa me baleta na bulumakau rua na i katini me baleta na sipi tagane,\n4 'Ka me ratou yadua nai katini na lewe vitu na lami;\n5 'Me dua talega na luve ni me mei soro ni valavala ca, mo dou sorovaki kina;\n6 'Me i kuri ni soro kama kei na i madrali laukana ni Vula Vou, na i soro kama kei na i madrali laukana sa dau cabori tiko mai, na i madrali liviraki, me vaka na ka e veiyalayalatitaki, me ka e boivinaka, na i madrali e na buka waqa vei Jiova.\n7 'E na i katini ni siga ni kavitu ni vula oqo me qai dua na nomudou i soqosoqo tabu. Mo dou vakamalumalumutaka kina na yalomudou; ka dou kakua talega ni cakava kina e dua na cakacaka.\n8 'Mo dou qai vakacabora e dua na i soro kama vei Jiova me boiboi vinaka; me dua na bulumakau gone, dua na sipi tagane, ka vitu na lami era se qai yabaki dua. Mo raica vinaka me ra se sega sara ga ni takavi ca.\n9 'Na kedra i madrali laukana na valawa makare ka veiwaki kei na waiwai; me tolu na i katini na efa me baleta na bulumakau, rua na i katini me baleta na sipi tagane,\n10 'Ka me dua nai katini vei ira yadua na lewe vitu na lami;\n11 'Me dua talega na luve ni me me i soro ni valavala ca, me i kuri ni soro ni valavala ca e na siga ni veisorovaki, nai soro kama sa dau caka tikoga mai kei na i madrali laukana, kei na kedra i madrali e liviraki.\n12 'E na i katini ka lima ni siga ni ka vitu ni vula me dua na nomudou i soqosoqo tabu. Dou na sega ni cakava kina e dua na cakacaka kaukauwa ka dou na vakayacora e dua na kana vata vei Jiova me siga vitu.\n13 'Mo dou vakacabora e dua na i soro kama, nai madrali e na bukawaqa me boiboi vinaka vei Jiova; e tini ka tolu na bulumakau gone, rua na sipi tagane, ka tini ka va na lami era se qai yabaki dua. Era se sega taucoko ni ra takavi ca.\n14 'Na kedra i madrali laukana na valawa makare e veiwaki kei na waiwai; e tolu na i katini na efa ka me ra tau yadua na tini ka tolu na bulumakau, rua na i katini me rau tau yadua na rua na sipi tagane.\n15 'Ka me ra tau yadua nai katini na lami era lewe tini ka va;\n16 'Me dua talega na luve ni me mei soro ni valavala ca ka mei kuri ni soro kama sa dau caka tiko mai, na kedra i madrali laukana, kei na i madrali liviraki.\n17 'E nai karua ni siga mo dou vakacabora e tini ka rua na bulumakau gone, rua na sipi tagane, tini ka va na lami era se qai yabaki dua ka se sega ni takavi ca,\n18 'Kei na kedra i madrali laukana kei na kedra i madrali liviraki me baleta na bulumakau, na sipi tagane, kei na lami, e na kedra i wiliwili, me vaka na ka sa veiyalayalatitaki;\n19 'Me dua tale ga na luve ni me mei soro ni valavala ca, mei kuri ni soro kama sa dau caka tiko kei na kedra i madrali laukana, kei na i madrali e liviraki.\n20 'E na i katolu ni siga mo dou vakacabora e tini ka dua na bulumakau, rua na sipi tagane, tini ka va na lami era se qai yabaki dua ka ra sega ni takavi ca,\n21 'Kei na kedra i madrali laukana kei na kedra i madrali liviraki me baleta na bulumakau, na sipi tagane, kei na lami, e na kedra i wiliwili, me vaka na ka sa veiyalayalatitaki;\n22 'Me dua talega na me me i soro ni valavala ca, me i kuri ni soro kama sa dau caka tiko, kei na i madrali laukana, kei na i madrali e liviraki.\n23 'E na i ka va ni siga mo dou vakacabora e tini na bulumakau, rua na sipi tagane, kei na tini ka va na lami era se qai yabaki dua ka sega ni takavi ca,\n24 'Kei na kedra i madrali laukana kei na kedra i madrali liviraki me baleta na bulumakau, na sipi tagane, kei na lami, e na kedra i wiliwili, me vaka na ka sa veiyalayalatitaki;\n25 'Me dua talega na luve ni me me i soro ni valavala ca me i kuri ni soro kama sa dau caka tiko, na kena i madrali laukana, kei na kena i madrali liviraki.\n26 'E na i ka lima ni siga mo dou vakacabora e ciwa na bulumakau, rua na sipi tagane, kei na tini ka va na lami era se qai yabaki dua ka sega ni takavi ca,\n27 'Kei na kedra i madrali laukana kei na kedra i madrali liviraki me baleta na bulumakau, na sipi tagane, kei na lami, e na kedra i wiliwili, me vaka na ka sa veiyalayalati;\n28 'Me dua talega na me me i soro ni valavala ca, mei kuri ni soro kama sa dau caka tiko mai, na kena i madrali laukana, kei na kena i madrali liviraki.\n29 'E nai ka ono ni siga mo dou vakacabora e walu na bulumakau, rua na sipi tagane, kei na tini ka va na lami era se qai yabaki dua ka sega ni takavi ca;\n30 'Kei na kedra i madrali laukana kei na kedra i madrali liviraki me baleta na bulumakau, na sipi tagane, kei na lami, e na kedra i wiliwili, me vaka na ka sa veiyalayalatitaki;\n31 'Me dua tale ga na me mei soro ni valavala ca, me i kuri ni soro kama sa dau caka tiko mai, na kena i madrali laukana, kei na kena i madrali liviraki,\n32 'E na i kavitu ni siga mo dou vakacabora e vitu na bulumakau, rua na sipi tagane, kei na tini ka va na lami era se qai yabaki dua ka sega ni takavi ca,\n33 'Kei na kedra i madrali laukana kei na kedra i madrali liviraki me baleta na bulumakau, na sipi tagane, kei na lami, e na kedra i wiliwili, me vaka na ka sa veiyalayalatitaki;\n34 'Me dua tale ga na me me i soro ni valavala ca, me i kuri ni soro kama sa dau caka tiko mai, na kena i madrali laukana kei na kena madrali liviraki.\n35 'E na i ka walu ni siga me dua na nomudou i soqosoqo tabu. E na sega ni dou cakava kina e dua na cakacaka kaukauwa.\n36 'Dou na vakacabora kina e dua na i soro kama, e dua na i madrali ena buka waqa me boiboi vinaka vei Jiova; e dua na bulumakau, dua na sipi tagane, vitu na lami era se qai yabaki dua ka sega ni takavi ca,\n37 'Kei na kedra i madrali laukana kei na kedra i madrali liviraki me baleta na bulumakau, na sipi tagane, na lami, e na kedra i wiliwili, me vaka na ka sa veiyalayalatitaki;\n38 'Me dua talega na me me i soro ni valavala ca, mei kuri ni soro kama sa dau caka tiko mai, na kena i madrali laukana, kei na kena i madrali liviraki.\n39 'Oqo na veika mo dou vakacabora vei Jiova e na veigauna ni nomudou kana vata e sa lokuci (mei kuri ni nomudou i soro ni bubului kei na i soro ni yalovinaka) me nomudoui soro kama kei na i madrali laukana, me nomudou i madrali liviraki kei na i madrali ni veivinakati.'"\n40 Sa qai tukuna o Mosese vei ira na Isireli na veika kecega oqo, me vaka sa vakarota o Jiova vei Mosese.


Mo Toso Tiko ga Vakayalo! | Vulici\n“Moni lako tiko ga ena yalo tabu.”—KALA. 5:16.\nSERE: 22, 75\nMe rawa nida kila na keda ituvaki vakayalo, na cava meda dikeva?\nNa cava meda cakava meda toso tiko ga kina vakayalo?\nEna uqeti keda vakacava e veisiga na rai i Karisito?\n1, 2. Na cava e liaca e dua na tacida tagane me baleta nona bula vakayalo? Cava sa qai cakava?\nE PAPITAISO o Ropate ni se itabagone, ia e sega ni raica sara vakabibi na ka dina. E kaya: “Sega ni dua na ka ca au cakava, e sega ga ni vu mai lomaqu. E nanumi niu kaukaua tu vakayalo niu sega ni calata na soqoni kece vaKarisito, au dau painia veivuke tale ga vakavica ena veiyabaki. Ia au liaca niu sega ni cakava tiko e dua na ka.”\n2 Sa qai kila qori o Ropate ena gauna sa vakawati kina. Tiko na gauna rau dau veitarogitaka eso na taro vakaivolatabu. Ni kaukaua vakayalo o watina, e kila na isaunitaro kece, ia e levu na gauna e velavela o Ropate ni sega ni kila na kedra isau. E kaya: “E vaka ga niu sega ni kila e dua na ka. Au sa qai veinanuyaka, ‘Niu ulunivuvale, e dodonu meu cakava kina e dua na ka.’” Qori sara ga na ka e cakava o Ropate. E kaya: “Au qai vulica vakalevu na iVolatabu, e tekivu vakaibalebale mai na ka kece au vulica. Sa qai tu vei au na kila, koya e bibi sara na noqu veivolekati kei Jiova.”\n3. (a) Na cava eda vulica ena ivakaraitaki i Ropate? (b) Na tikina bibi cava eda na veivosakitaka?\n3 Eda rawa ni vuli ena ivakaraitaki i Ropate. Eda na rairai kila tu eso na ka vakaivolatabu, rawa tale ga nida tiko wasoma ena soqoni, ia e sega ni kena ibalebale qori nida sa tamata vakayalo. Se da rairai toso tiko vakayalo, ia nida dikevi keda vinaka, eda na liaca ni tiko eso tale na ka eda rawa ni cakacaka kina. (Fpai. 3:16) Me rawa nida toso tiko ga, ena vinakati meda sauma e tolu na taro ena ulutaga qo: (1) Na cava meda cakava meda kila kina na ivakarau ni noda bula vakayalo? (2) Na cava meda cakava meda bucina kina vakalevu na rai vakayalo, da qai toso tiko ga? (3) Ena yaga vakacava na noda bulabula vakayalo ena ka eda dau cakava e veisiga?\nKILAI KEDA VINAKA\n4. E baleti cei na ivakasala ena Efeso 4:23, 24?\n4 Eda cakava na veiveisau nida sa dauveiqaravi ni Kalou. Ena laurai qo ena noda bula kece. Nida papitaiso oti, eda na veisau tiko ga. Eda vakaroti meda ‘vakavoui tiko ga ena igu e lewa na noda ivakarau ni vakasama.’ (Efeso 4:23, 24) Nida sega ni uasivi, ena vinakati meda cakava tiko ga na veiveisau. O ira mada ga sa dede nodra qaravi Jiova, e vinakati mera bulabula tiko ga vakayalo.—Fpai. 3:12, 13.\n5. Na taro cava eda na kilai keda vinaka kina?\n5 Me rawa nida vakavinakataka tiko ga noda bula vakayalo, ena vinakati meda kilai keda vinaka. Se da mani gone se qase, e bibi meda taroga: ‘Au sa cakava tiko eso na veisau vinaka e vakaraitaka niu sa matua vakayalo? E laurai vei au na itovo i Karisito? E kilai ena noqu ivalavala kei na ka au dau cakava ena soqoni vaKarisito niu matua vakayalo? Vakacava na ka au dau veivosakitaka, e kilai kina na ka au galeleta? Na cava e kilai me baleta na noqu ivakarau ni vuli, noqu isulusulu kei na sasauni, se na ka au cakava niu vakasalataki? Na cava au dau cakava niu temaki? Sa rauti au ga na toso lalai au sa cakava mai, seu saga tiko meu tamatabula vakayalo?’ (Efeso 4:13) Nida vakasamataka na isaunitaro qori, eda na kila vinaka kina na keda ituvaki vakayalo.\n6. Me rawa nida kila na keda ituvaki vakayalo, na cava tale ena vinakati?\n6 Ena vinakati nodra veivuke eso tale meda kila vinaka kina na keda ituvaki vakayalo. E tukuna na yapositolo o Paula ni tamata vakayago e sega ni kila na ka ca e cakava tiko ena mata ni Kalou. Ena yasana adua, na tamata vakayalo ena kila vinaka na rai ni Kalou kei na ka ca e cakava na tamata vakayago. (1 Kor. 2:14-16; 3:1-3) O ira na qase ni ivavakoso e tu vei ira na rai i Karisito, era na kila vinaka eso na ivakatakilakila ni vakayago noda rai. Ke ra vakasalataki keda, vakacava eda na ciqoma da qai muria? Nida cakava qori, eda vakaraitaka nida vinakata meda toso tiko ga vakayalo.—Dauv. 7:5, 9.\nBUCINA NA RAI VAKAYALO\n7. Meda tamata vakayalo, na cava e sega ni vinakati ga kina na kilaka vakaivolatabu?\n7 Me nanumi ni sega ni vinakati ga na kilaka vakaivolatabu me rawa ni vakayalo noda rai. E levu na ka e kila o Tui Solomoni me baleta na sala i Jiova. E volatukutukutaki mada ga ena iVolatabu na veika e cavuta. Ia e sega ni yalodina vei Jiova, e sega ni tamata vakayalo. (1 Tui 4:29, 30; 11:4-6) Ni sega wale ga ni vinakati na kilaka vakaivolatabu, na cava tale e vinakati? Bibi meda toso tiko ga vakayalo. (Kolo. 2:6, 7) Eda na cakava vakacava qori?\n8, 9. (a) Na cava meda cakava me dei noda bula vakayalo? (b) Cava me noda inaki nida vuli qai vakasama vakatitobu? (Raica na imatai ni iyaloyalo.)\n8 E uqeti ira na lotu vaKarisito ena imatai ni senitiuri o Paula mera “saga sara me[ra] matua vakayalo.” (Iper. 6:1) Na cava meda cakava nikua meda muria kina na ivakasala i Paula? Dua qori meda vulica na “Tiko ga ena Loloma ni Kalou.” Na nomu vulica na ivola qori ena uqeti iko mo muria na ivakavuvuli vakaivolatabu. Ke o sa cakava qori, vakacava mo vulica eso tale na ivola ni vuli me dei kina nomu vakabauta? (Kolo. 1:23) O dau masulaka qai vakasamataka vakatitobu na sala mo muria kina na ka o vulica?\n9 Me kua ni guilecavi ni inaki ni noda vuli kei na noda vakasama vakatitobu, meda bucina kina na yalo ni talairawarawa vei Jiova kei na nona lawa. (Same 40:8; 119:97) Ena gauna vata qori, meda biuta laivi na veika ena tarova noda toso vakayalo.—Taito 2:11, 12.\n10. Na cava mera cakava na itabagone mera kaukaua kina vakayalo?\n10 Ke o se itabagone, vakacava sa matata tiko vei iko na nomu isausau? E dau nona ivakarau e dua na tacida tagane e veiqaravi tiko e Peceli, me veitalanoa kei ira na vakarau papitaiso ni bera ni tekivu na porokaramu ena soqo ni tabacakacaka. Levu era itabagone. E taroga sara na nodra isausau. Levu era kaya ni matata vinaka na ka era na via cakava mera qaravi Jiova kina, de dua mera veiqaravi lavotaki vakatabakidua se veiqaravi ena vanua e vinakati kina vakalevu na veivuke. Ia eso na itabagone era sega ni tukuna e dua na ka. De dua e vakaraitaka qori nira sega ni vakadeitaka nodra isausau vakayalo. Ke o dua na itabagone, mo taroga: ‘Au vakaitavi tiko ga ena veika vakayalo baleta ga ni rau namaka na noqu itubutubu? Au sasagataka tiko meu veiwekani voleka kei na Kalou?’ Era sega ni uqeti ga na itabagone me tiko nodra isausau. Nida cakava kece qori ena vakaukauataka noda bula vakayalo.—Dauv. 12:1, 13.\n11. (a) Na cava meda cakava me rawa nida toso kina vakayalo? (b) Na ivakaraitaki vakaivolatabu cava eda rawa ni vuli kina?\n11 Nida sa kila na vanua meda cakacaka kina, ena vinakati meda cakava sara na veiveisau meda toso tiko ga kina. Bibi dina meda saga meda kaukaua vakayalo, ni vakatau kina noda bula. (Roma 8:6-8) E sega ni kena ibalebale qori meda sa uasivi. Na yalo tabu i Jiova e rawa ni dusimaki keda meda cakava na veiveisau meda toso tiko ga kina vakayalo. Ia ena vinakati na sasaga. Ena vica na yabaki sa oti, e kaya o John Barr e dua na lewe ni iLawalawa Dauvakatulewa me baleta na Luke 13:24, “Levu era sega ni rawata nira sega ni gumatuataka mera toso.” Ena vinakati meda vakatotomuri Jekope, a sega ni guce ena nona veimulomulo kei na agilosi me yacova ni sa vakalougatataki. (Vkte. 32:26-28) E rawa ni marautaki na vuli iVolatabu, ia me kua ni wiliki na iVolatabu me vaka na ivola ni italanoa se me veivakalasai. Ena vinakati meda vakekeli meda kunea na iyau vakayalo.\nNa ka Mo Cakava Mo Toso Kina Vakayalo\nVulica vagumatua na Vosa ni Kalou, vakasamataka vakatitobu\nMuria mai vu ni lomamu na ka o vulica\nMe uqeta nomu vakasama kei na lomamu na yalo tabu\nMuria na ivakasala\n12, 13. (a) Eda na muria vakacava na Roma 15:5? (b) Ena uqeti keda vakacava na ivakaraitaki ni yapositolo o Pita kei na nona ivakasala? (c) Na cava mo cakava mo toso tiko ga kina vakayalo? (Raica na kato “Na ka Mo Cakava Mo Toso Kina Vakayalo.”)\n12 Nida saga tiko meda toso vakayalo, ena vakaukauataki keda na yalo tabu meda veisautaka na noda ivakarau ni vakasama. Ni toso na gauna, sa rawa nida vakatotomuria na ivakarau ni rai i Karisito. (Roma 15:5) Ena uqeti keda tale ga meda cavuraka laivi na gagadre vakayago, da qai bucina na itovo e taleitaka na Kalou. (Kala. 5:16, 22, 23) Meda kua ni soro ke da liaca nida sa tekivu vakasamataka tiko na iyau se galeleta na veika vakayago. Kerea tiko ga na yalo tabu, ena dusimaki iko o Jiova mo vakabibitaka ga na ka e dodonu. (Luke 11:13) Nanuma na nona ivakaraitaki na yapositolo o Pita. A sega ni vakaraitaka ena so na gauna ni tamata vakayalo. (Maciu 16:22, 23; Luke 22:34, 54-62; Kala. 2:11-14) Ia e sega ni soro. Ni toso na gauna, sa qai tiko vua na rai i Karisito ena veivuke i Jiova. Eda rawa tale ga ni cakava qori.\n13 E muri sa qai vakamatatataka na yapositolo o Pita na veika eda rawa ni cakacaka kina. (Wilika 2 Pita 1:5-8.) Nida “saga vagumatua” meda bucina na itovo talei qori me vaka na lewa vinaka, vosota, veilomani vakaveitacini, ena uqeti keda meda toso tiko ga vakayalo. Vakacava meda taroga qo e veisiga, ‛Na cava meu vakavinakataka nikua meu toso kina vakayalo?’\nMURIA E VEISIGA NA IVAKAVUVULI VAKAIVOLATABU\n14. E yaga vakacava na rai vakayalo?\n14 Ni tiko vei keda na rai vaKarisito, ena kilai qori ena noda ivosavosa, ena laurai e vanua ni cakacaka se koronivuli, kei na noda vakatulewa e veisiga. Ena kilai ena noda vakatulewa nida saga tiko meda muri Karisito. Nida tamata vakayalo, eda na sega ni vakalaiva e dua na ka me vakaleqa noda veiwekani kei na Tamada vakalomalagi. Nida temaki, ena uqeti keda na itovo vaKarisito meda vakanadakuya qori. Ni bera nida vakatulewa, eda na vakasama mada qai taroga: ‛Na ivakavuvuli vakaivolatabu cava ena yaga ena noqu vakatulewa? Na cava ena cakava o Karisito ena ituvaki qo? Na vakatulewa cava ena marautaka o Jiova?’ Me rawa nida cakava qori, meda dikeva mada e vica na ituvaki, da qai vakayagataka na ivakavuvuli vakaivolatabu meda vakatulewa vinaka kina.\n15, 16. Tukuna na sala e yaga kina na rai vaKarisito nida (a) digia na keda isa ni vakawati. (b) digia noda ilala.\n15 Ni o digia na kemu isa ni vakawati. E tiko na kena ivakavuvuli vakaivolatabu ena 2 Korinica 6:14, 15. (Wilika.) E macala mai na vosa i Paula ni na sega ni duavata na tamata vakayalo kei na tamata vakayago. Ena yaga vakacava na ivakavuvuli qori ena digitaki ni isa ni vakawati?\n16 iLala. Raica mada na ivakavuvuli vakaivolatabu ena 1 Korinica 15:33. (Wilika.) O koya e qarava na Kalou ena sega ni veimaliwai kei na dua e rawa ni vakaleqa nona bula vakayalo. Na cava o rawa ni taroga me baleta na ivakavuvuli qo? Kena ivakaraitaki, ena yaga vakacava qori ena ka me baleta na sala ni veikilai ena Internet? Se cava mo cakava ke o sureti mo qito ena Internet kei na dua o sega sara ga ni kila?\nVakacava noqu vakatulewa, ena uqeti au meu toso, meu tekia na isausau vakayalo, meu “dau veiyaloni” tale ga? (Raica na parakaravu 17)\n17-19. Ni vakayalo na noda rai, ena yaga vakacava (a) meda qarauna kina na cakacaka se sasaga tawayaga? (b) ena noda tekia noda isausau? (c) ni yaco na veileti?\n17 Veika e vakaleqa na noda toso vakayalo. E vakasalataki ira tiko na tacina vakayalo o Paula. (Wilika Iperiu 6:1.) Na cava na “cakacaka tawayaga” meda qarauna? Qori na cakacaka se sasaga e mate vakayalo, e sega ni vua se yaga. Na ivakavuvuli qori ena uqeti keda meda taroga eso tale na taro qo: ‘Vakacava e okati na cakacaka qo me ka vakayago? Meu vakaitavi ena sasaga vakailavo qo? Na cava meu kua kina ni vakaitavi ena so na sasaga vakavuravura me vinaka kina na bula raraba?’\nVakacava noqu vakatulewa, ena uqeti au meu toso, meu tekia na isausau vakayalo, meu “dau veiyaloni” tale ga? (Raica na parakaravu 18)\n18 iSausau vakayalo. Na vosa i Jisu ena Vunau ena Ulunivanua e uqeti keda meda tekia na noda isausau. (Maciu 6:33) O koya e vakayalo nona rai, ena tekia ga na isausau vakayalo. Nida vakasamataka tiko na ivakavuvuli qori, ena uqeti keda meda sauma na taro qo: ‘Vakacava meu saga na vuli torocake? Meu ciqoma na cakacaka qo?’\nVakacava noqu vakatulewa, ena uqeti au meu toso, meu tekia na isausau vakayalo, meu “dau veiyaloni” tale ga? (Raica na parakaravu 19)\n19 Veileti. Na cava a tukuna o Paula vei ira na mataveitacini mai Roma ena vukei keda nida veileti kei na dua? (Roma 12:18) Nida imuri i Karisito, eda na saga meda “veiyaloni kei ira na tamata kece.” Ni yaco na veileti, cava eda na cakava? Vakacava e dau dredre meda vakamalumalumu, se da kilai meda “dau veiyaloni”?—Jeme. 3:18.\n20. Na cava o via toso tiko ga kina vakayalo?\n20 Qo e vica wale ga na ivakaraitaki ni yaga noda vakasamataka na ivakavuvuli vakalou me salavata kina noda vakatulewa kei na ka e namaki vua na tamata vakayalo. Ena marautaki noda bula nida tamata vakayalo, ena vakainaki tale ga. E kaya o Ropate e vakamacalataki ena itekivu ni ulutaga qo: “Niu sa tekivu veivolekati kei Jiova, au tagane vakawati vinaka, au tama vinaka tale ga. Au lomavakacegu qai mamarau.” Eda rawata tale ga qori ke bibi duadua na noda toso vakayalo. Nida cakava qori, ena veivakacegui noda bula nikua, vaka kina “na bula dina” se bera mai.—1 Tim. 6:19.\niMeli iMeli Mo Toso Tiko ga Vakayalo!


Isikeli 48 | iVolatabu ena Internet | Vakadewa ni Vuravura Vou\nWasei na vanua (1-29)\nTinikarua na matamatanikoro (30-35)\nYaca ni koro “Tiko e Kea o Jiova” (35)\n48 “Qo na yacadra na yavusa me tekivu ena iyalayala ena vualiku: Na ivotavota nei Tani+ e muria na sala e Eciloni me yaco i Lepo-emaci,*+ e gole i Asaenani kei na iyalayala ni vanua o Tamasiko ena vualiku donui Emaci,+ e kovuta na iyala ni vanua ena tokalau me yaco ina iyala ni vanua ena ra. 2 Na ivotavota nei Aseri+ e tiko ena iyala ni vanua nei Tani, mai na iyala ni vanua ena tokalau me yaco ina iyala ni vanua ena ra. 3 Na ivotavota nei Nafitalai+ e tiko ena iyala ni vanua nei Aseri, mai na iyala ni vanua ena tokalau ina iyala ni vanua ena ra. 4 Na ivotavota nei Manasa+ e tiko ena iyala ni vanua nei Nafitalai, mai na iyala ni vanua ena tokalau ina iyala ni vanua ena ra. 5 Na ivotavota nei Ifireimi e tiko ena iyala ni vanua nei Manasa,+ mai na iyala ni vanua ena tokalau ina iyala ni vanua ena ra. 6 Na ivotavota nei Rupeni e tiko ena iyala ni vanua nei Ifireimi,+ mai na iyala ni vanua ena tokalau ina iyala ni vanua ena ra. 7 Na ivotavota nei Juta e tiko ena iyala ni vanua nei Rupeni,+ mai na iyala ni vanua ena tokalau ina iyala ni vanua ena ra. 8 Ena iyala ni vanua nei Juta, mai na iyala ni vanua ena tokalau ina iyala ni vanua ena ra, moni biuta vakatikitiki na cau e 25,000 na kiupiti* na kena raba,+ me tautauvata kei na balavu ni nodra ivotavota na vo ni yavusa mai na iyala ni vanua ena tokalau ina iyala ni vanua ena ra. Ena tiko e lomadonu na tikina tabu. 9 “Na cau moni biuta vakatikitiki me nei Jiova ena 25,000 na kiupiti na kena balavu, e 10,000 na kena raba. 10 Qo na cau tabu me nodra na bete.+ Ena 25,000 na kiupiti ena vualiku, e 10,000 ena ra, e 10,000 ena tokalau, e 25,000 ena ceva. Ena tiko e lomadonu na tikina tabu i Jiova. 11 Qo ena nodra na bete era vakatabui ena kawa nei Setoki,+ o ira na qarava na nodra itavi vei au, era sega ni gole tani nira gole tani na Isireli kei ira na Livai.+ 12 Era na vakaivotavota ena cau ni qele e biu vakatikitiki me ka tabu sara ena nodra iyala ni vanua na Livai. 13 “E toka volekata na nodra iyala ni vanua na bete na nodra ivotavota na Livai, oya e 25,000 na kiupiti na kena balavu, e 10,000 na kena raba. (E 25,000 na kena balavu taucoko, e 10,000 na kena raba.) 14 Mera kua ni volitaka, mera kua ni veisautaka, se solia e dua na ivotavota vinaka ni qele qo, ni ka tabu vei Jiova. 15 “Na vanua e vo oya e 5,000 na kiupiti na kena raba e volekata na iyala ni vanua e 25,000 na kiupiti era na vakayagataka na tiko ena koro+ me tara kina na vale, me vanua veico tale ga. Ena tiko e loma na koro.+ 16 Qo na ivakarau ni koro: E 4,500 na kiupiti na iyala ni vanua ena vualiku, e 4,500 na iyala ni vanua ena ceva, e 4,500 na iyala ni vanua ena tokalau, e 4,500 na iyala ni vanua ena ra. 17 Na vanua veico ni koro ena 250 na kiupiti ina vualiku, e 250 ina ceva, e 250 ina tokalau, e 250 ina ra. 18 “Na balavu ni vanua e vo ena tautauvata kei na cau tabu,+ e 10,000 na kiupiti ina tokalau, e 10,000 ina ra. Ena tautauvata kei na cau tabu, na vuaniqele oya ena kedra na qarava tiko na koro. 19 Era na teivaka na yavusa kece ni Isireli era qarava tiko na koro.+ 20 “Na cau taucoko e 25,000 na kiupiti, e tautauvata na yasana vava. Moni biuta vakatikitiki qori me cau tabu kei na ivotavota ni koro. 21 “Na ka e vo ena yasa ruarua ni cau tabu kei na ivotavota ni koro ena nona na turaga.+ Ena donuya na iyala ni vanua e 25,000 na kiupiti ina tokalau kei na ra ni cau. Ena tautauvata kei na iyalayala ruarua, ena nona na turaga. Ena tiko e lomadonu na cau tabu kei na tikina tabu ni valenisoro. 22 “Na nodra ivotavota na Livai kei na ivotavota ni koro ena tiko ena loma ni nona ivotavota na turaga. Na nona vanua na turaga ena tiko ena maliwa ni iyala ni vanua nei Juta+ kei na iyala ni vanua nei Penijamini. 23 “O ira na vo ni yavusa, na ivotavota nei Penijamini e tekivu ena iyala ni vanua ena tokalau me yaco ina iyala ni vanua ena ra.+ 24 Na ivotavota nei Simioni e volekata na iyala ni vanua nei Penijamini,+ oya ena iyala ni vanua ena tokalau me yaco ina iyala ni vanua ena ra. 25 Na ivotavota nei Isakari+ e volekata na iyala ni vanua nei Simioni, oya ena iyala ni vanua ena tokalau me yaco ina iyala ni vanua ena ra. 26 Na ivotavota nei Sepuloni e volekata na iyala ni vanua nei Isakari,+ oya ena iyala ni vanua ena tokalau me yaco ina iyala ni vanua ena ra.+ 27 Na ivotavota nei Kata e volekata na iyala ni vanua nei Sepuloni,+ oya ena iyala ni vanua ena tokalau me yaco ina iyala ni vanua ena ra. 28 Na iyala ni vanua nei Kata ena ceva ena tekivu e Tema+ me yaco ina wai e Meripaci-ketesa,+ e lako yani ina Uciwai*+ me yaco sara ina Wasa Levu.* 29 “Qo na vanua moni vota me nodra ivotavota na yavusa e Isireli,+ qo ena nodra ivotavota,”+ e kaya na Turaga Cecere Duadua o Jiova. 30 “Qo na icurucuru i tuba ena koro: Ena 4,500 na kiupiti me tekivu ena yasana ena vualiku.+ 31 na matamatanikoro kece ena vakayacani vei ira na yavusa ni Isireli. Na tolu na matamata ena vualiku, e dua na matamata nei Rupeni, e dua na matamata nei Juta, kei na dua na matamata nei Livai. 32 Na yasana ena tokalau ena 4,500 na kiupiti na kena balavu, e tiko kina e tolu na matamata, e dua na matamata nei Josefa, e dua na matamata nei Penijamini, kei na dua na matamata nei Tani. 33 Na yasana ena ceva ena 4,500 na kiupiti, e tolu na matamata, e dua na matamata nei Simioni, e dua na matamata nei Isakari, e dua na matamata nei Sepuloni. 34 Na yasana ena ra ena 4,500 na kiupiti na kena balavu, e tolu na kena matamata, e dua na matamata nei Kata, e dua na matamata nei Aseri, e dua na matamata nei Nafitalai. 35 “E 18,000 na kiupiti na yasana taucoko. E vakayacani na koro ena siga oya me Tiko e Kea o Jiova.”*+


The Fiji Times Online | Nai Lalakai Online | Na vai vakavotona\nNa vai vakavotona VILIAME RAVAI | Monday, September 11, 2017\nUpdate: 11:27AM ESA koto oqo e ra nai tukutuku kei na i vakasala ni veimataqali ika kei na sasalu ni noda qoliqoli ka veivuke vei kemuni na dauqoli mo na vulica kina na veika bibi e dodonu mo ni cakava ena gauna ni qoli kei na kena lawa ka vakarautaka na SPC (www.spc.int) ni rau sa veitaratara vata kei na LMMA Network (www.lmmanetwork.org), ni wiliwili sara yani.\nNa veimataqali vai vakavotona kei na vanua era vakawa kina\nE vica toka na drau na veimataqali vai vakaoqo, ka ra kilai me ra vai sega ni vakavotona, vai vakavotona kei na vai vakekeli.\nEra tautauvata toka kei ira na qio ni ra taukena na sui ni yago ka ra buli mai na kuli kaukauwa wadrega ka ra vakaivukavuka ena yasadra.\nE tiko e tabadra oqo na lewe ni vai ka dau laukana vakalevu, ka sega kina na matanicula ka dau kunei vei ira na qio.\nEra sega soti sara ni qolivi vakalevu me vaka na qio ka vakabibi e na iqoliqoli ni susu qio me rawa kina na tukitukitoa. E vica na kena mataqali vai era vakayagataki me kakana e na Pasifika taucoko me vaka na vai tavutonotono kei na vai e tavutomo karakarawa. Na vai tavutono ka vaka na ikeli ka levu kina na roka vulavula kei na roka karakarawa/drokadroka e rauta ni 2.5 na mita na kena raba, era dau kune vakalevu ena wasawasa na Indo-Pasifika. Na vai vakavotona karakarawa ka via roka dravu ka karakarawa e yacova na 35 na senitimita na kena raba e dau kune vakalevu ena ra ni Pasifika.\nE levu vei ira na vai vakavotona e tiko vei ira e dua se sivia na wa vakavotona ka ubia na kuli ni vai mamare ka tiko vakalevu kina na wai gaga ni vai. E levu na veivanua e na Pasifika era vakayagataka na wa vakavotona qo me matanimoto.\nE levu na veimataqali vai vakavotona era sa matau me ra vakaitikotiko e na boto ni sauloa ka rawa ni ra gunu wai mai na qara e voleka ki na matadra ka sega e na gusudra me vaka era cakava e levu na ika. E levu duadua na veimataqali vai era dau kana nuku malumu e boto ni waitui me vaka era dau cakava na vai tuwawa se vevewai.\nE levu duadua na kena mataqali era taukena na bati bibi, mokimokiti ka rawa ni ra voroka na qani vivili, vasua, kuita kei na qari. Era kana baca ni waitui, ura kei na so na ika. Na vai veiwekani me vaka na vai tuwawa se vevewai era tawavulonitaka na manumanu lalai mai na waitui.\nEra dau kana vai vakavotona na qio kei na vei ika lelevu tale eso.\nE tiko na vai vakavotona tagane kei na vai vakavotona yalewa kei na veiwaki ni wai kei na yaloka e yaco ni sa biuta yani na nona wai na vai tagane ki vua na vai yalewa ka qai vakasucumi kina na luvena se vakalutu yaloka ka vavaku na qana.\nO ira na vai tagane e rua tiko na nodra i yaya vakatagane ka vakatokai na kabivata ka rau tiko ena ruku ni tolo ni vai. Ena gauna ni veiyacovi na vai tagane e vakayagataka e dua na kabivata me vakauta yani kina na nona wai ki na vanua e tadola tu mai vua na vai yalewa.\nE levu duadua na veimataqali vai yalewa era buketetaka voli na luvedra me ciwa na vula ni bera ni ra vakasucuma e 15 na luvedra ka ra veiqaloyaki ka vakasasa vata kei tinadra. E na so na mataqali vai o ira na vai yalewa era vakalutu yaloka vavaku ka kaukauwa e na dela ni boto ni sauloa. Era qai kavoro na yaloka ka ra sucu mai eso na luve ni vai.\nE levu na vai era dau tuvu vakamalua ka rairai dua mai na veiyatini na luve ni vai e na bula ni oti e walu na yabaki ni bera ni ra yacova nodra gauna ni vakaluveni. Na balavu ni nodra bula e yacova yani e 30 na yabaki.\nE vakayagataki na moto kei na siwa me ra qolivi kina na vai. Me vakataki ira na qio, o ira na vai era maroroya tu na nodra suasua e na nodra dra kei na lewedra ka ra dau vakadrodroi sara vakatotolo ni ra se qai qolivi oti ga ka savati vakavinaka na lewedra ka ra qai toni tu.\nE levu na veimataqali vai era rerevaki na votodra ni gaga sara. Ia, e levu vei ira na vai era dro ni sa dua e qalo voleka yani vei ira ena vanua mamatia.\nNa i vakarau ni veiqaravi ke na veika ka rawa ni vakayacori\nNi ra tubu vakamalua na vai ka ra vakaluvenitaka ga e vica na luvedra e na dua na yabaki, o ira na vai me ra kakua ni qolivi sara vakalevu. Ena kedra i wiliwili na vai, o ira na ka yalewa era tubu me ra ka levu sivia ni ra sa qase, ka vakadredretaka na yalani ni lelevu ni vai ka rawa ni qolivi. Eso na veiqaravi vakoro ka rawa ni vakayacori e vaka koto oqo. Na i matai ni rua na ka e rawa ni yaco e vatavatairalagotaki na mataqali vai e dikevi tiko era kumukumuni me ra vakasucu ena dua na vanua sa kilai tiko se ena dua na gauna ka sa kilai tiko mai vei ira na dauqoli. E levu na veimataqali vai, me vaka na vai vakavotona se dua tale, e sega ni dei na vanua se gauna ni nodra vakasucu.\nlTauyavutaki na iqoliqoli vakatabui ena vanua era dau kumukumuni kina na vai. Na vakatatabu oqoe vinaka ga vei ira na mataqali vai ka ra sa kila tiko na dauqoli e na dua na koro na vanua era kumukumuni kina me ra vakasucu.\nlVakatabui na qolivi ni vai vakavotona e na gauna ni nodra kumukumuni me ra vakasucu. Na lawa oqo e vinaka vei ira na mataqali vai sa ra kilai tiko mai vei ira na dauqoli e na dua na koro na vanua kei na gauna era kumukumuni kina ena dua na yabaki. E levu na veimataqali vai era dau kumukumuni vakadua ena dua na yabaki ka na vakatau toka ena veisau ni mata ni vula.\nlTekivutaki ni saravi ni vai vakavotona mai vei ira na saravanua. E levu vei ira na saravanua era na sauma na saravi ni vai vakavotona e na nodra iyala ni bula. O ira na vai vakavotona e rawa ni ra vakamatautaki ena nodra vakani ka saravi ena veiqoliqoli eso.